POLIS TUMPAS ‘GENG MIZAN’ AKTIF PECAH RUMAH

ALOR SETAR: Polis menumpaskan ‘Geng Mizan’ yang dipercayai terlibat aktif dalam jenayah pecah rumah di Kedah, Pulau Pinang dan Perak selepas menahan tujuh suspek termasuk seorang wanita pada 20 dan 26 Mei lepas.

Ketua Polis Kedah Datuk Wan Hassan Wan Ahmad berkata kesemua suspek berusia 25 hingga 52 tahun ditahan di sekitar negeri ini dalam beberapa operasi yang dijalankan.

Katanya, tangkapan pertama melibatkan empat suspek termasuk wanita berusia 25 hingga 30 tahun susulan kes pecah sebuah premis perniagaan di Bedong dekat Sungai Petani membabitkan kerugian kira-kira RM25,000.

“Pihak polis berjaya mengesan dan menahan mereka serta merampas pelbagai barangan dipercayai hasil daripada pecah kedai berkenaan.”

“Polis turut merampas dua peket plastik berisi ketulan kristal disyaki dadah jenis methamphetamine, sebuah motokar jenis Proton Perdana bersama beberapa peralatan pecah rumah,” katanya kepada pemberita di sini hari ini.

Beliau berkata polis kemudian menahan tiga lagi suspek lelaki berusia 43 hingga 52 tahun serta merampas sebuah peti besi yang disyaki dilarikan dari Istana Hinggap Taman Tunku Sarina, Jitra pada 26 Mei.

Katanya, dengan penangkapan kesemua suspek itu, pihaknya percaya dapat menyelesaikan 15 kes pecah rumah dan premis iaitu 13 di Kedah dan masing-masing satu di Pulau Pinang serta Perak.

Wan Hassan berkata semakan mendapati kesemua suspek mempunyai rekod kesalahan lampau berkaitan jenayah pecah rumah dan dadah.

“Polis masih mengesan tiga lagi suspek termasuk seorang lelaki berusia 43 tahun dipercayai ketua kumpulan itu yang masih bebas,” katanya yang turut memberitahu kes disiasat mengikut Seksyen 457 Kanun Keseksaan dan Seksyen 12 (2) Akta Dadah Berbahaya 1952.–AlHijrah Online


Muhyiddin gesa agensi KDN ambil iktibar isu jual MyKad

KUALA LUMPUR – Kakitangan KDN dan agensinya digesa mengambil iktibar daripada kes penjualan kad pengenalan serta sijil lahir kepada warga asing dan menjalankan tugas dengan penuh integriti dan bertanggungjawab.

Menteri Dalam Negeri, Tan Sri Muhyiddin Yassin yang kini melakukan
lawatan kerja ke Amerika Syarikat berkata, beliau akan memanggil semua
kepimpinan dan pegawai kanan yang menguruskan agensi utama seperti Jabatan
Imigresen Malaysia (JIM) dan Jabatan Pendaftaran Negara (JPN) sekembalinya ke
Malaysia, lapor Bernama hari ini.

Segala proses dan prosedur operasi standard (SOP) itu dijangka diperketat
selain langkah lain diambil bagi mengelak aktiviti melanggar undang-undang
melibatkan pegawai dan kakitangannya.

“Mungkin orang ramai berkata ini (menunjukkan) seolah-olah kita
tak beri perhatian secara lebih terperinci tentang soal pengurusan hal
imigresen atau pendaftaran.

“Saya nak katakan itu tidak benarlah, tapi satu dua kes ini
membuka mata kita untuk menyatakan kita tak boleh ambil mudah perkara
membabitkan soal keselamatan dan kedaulatan negara yang dilakukan individu
mahupun sindiket,” katanya.

Beliau juga menegaskan, KDN tidak akan berkompromi dan melindungi pegawai
terlibat sekiranya maklumat siasatan membuktikan mereka telah melakukan
kesalahan, juga berkata apa yang berlaku itu mewujudkan perasaan tidak selesa
di pihak kementerian.

Seorang Penolong Pengarah Jabatan Pendaftaran Negara (JPN) Pulau Pinang  dan lima individu termasuk seorang bergelar Datuk didakwa di Mahkamah Sesyen di George Town atas 32 pertuduhan berhubung sindiket  pengeluaran dan penjualan sijil kelahiran serta kad pengenalan secara  tidak sah kepada warga asing.

Ketua Pengarah Imigresen, Datuk Khairul Dzaimee Daud pula mengesahkan
seorang pegawainya ditahan kerana disyaki terbabit dalam kegiatan pemalsuan cop
keselamatan jabatan itu.


UGUT BUNUH ADIK: PENIAGA DIPENJARA

KUALA KANGSAR: Gara-gara sebatang rokok, seorang peniaga kecil-kecilan dijatuhi hukuman penjara 12 bulan oleh Mahkamah Sesyen Kuala Kangsar selepas mengaku bersalah mengugut bunuh adiknya, Isnin lalu.

Hakim Rohaida Ishak menjatuhkan hukuman ke atas Wan Mohd. Hanif Wan Nik Azhar, 25 tahun, selepas tertuduh mengaku salah sebaik pertuduhan dibacakan jurubahasa mahkamah.

Mengikut pertuduhan, Wan Mohd. Hanif didakwa menakutkan adiknya Wan Hazman Haikal, dengan mengacukan sebilah pisau lipat dengan mengugut mahu membunuhnya selepas mangsa enggan memberikan duit bagi membeli rokok.

Dia didakwa melakukan kesalahan itu di sebuah rumah di Kampung Pulau, Padang Rengas, kira-kira pukul 3 petang pada 16 November lalu.

Tertuduh didakwa mengikut Seksyen 506 Kanun Keseksaan, dan berdepan hukuman penjara maksimum tujuh tahun atau dengan denda atau kedua-duanya jika sabit kesalahan.

Kes dikendalikan Timbalan Pendakwa Raya, Siti Hanida Abdul Kadir manakala tertuduh diwakili Peguam Yayasan Bantuan Guaman Kebangsaan (YGGK), Hennie Soraya Hanafi.

Siti Hanida dalam hujahnya memohon mahkamah mengenakan hukuman berat berikutan mangsa merupakan adik kandungnya dan tertuduh tinggal bersama mangsa.

Mahkamah kemudian menjatuhkan hukuman penjara 24 bulan bermula dari tarikh tangkapan pada 17 November.—AlHijrah Online


POLIS MELAKA KESAN PELANGGAN TERLIBAT INSIDEN SOS CILI RM1

MELAKA: Polis Melaka sedang mengesan seorang lelaki bagi membantu siasatan lanjut, berhubung perselisihan faham berkaitan pembelian sos cili di sebuah restoran makanan segera di Taman Buaya di sini, pada 22 Sept lepas.

Ketua Polis Daerah Melaka Tengah ACP Christopher Patit berkata rakaman percakapan lelaki berusia 45 tahun yang merupakan seorang peniaga itu, diperlukan memandangkan terdapat beberapa versi berhubung kejadian itu daripada kedua-dua pihak.

“Kita telah menerima laporan polis yang dibuat pekerja wanita restoran makanan segera berkenaan di Balai Polis Ayer Keroh pada 7.16 malam semalam, kerana berasa terancam dan risau akan keselamatan dirinya selepas pelanggan lelaki berkenaan merakam insiden itu.

“Rakaman percakapan wanita tersebut juga telah diambil semalam, selepas beliau hadir ke Ibu Pejabat Polis Daerah (IPD) Melaka Tengah bagi membantu siasatan lanjut,” katanya dalam satu kenyataan di sini hari ini.

Beliau berkata berdasarkan siasatan awal, versi kejadian yang dilaporkan lelaki berkenaan ialah beliau diminta membayar sos cili tambahan yang diminta, walaupun telah membeli makanan di restoran tersebut.

“Versi kedua iaitu dari pihak pekerja wanita berkenaan pula ialah, beliau dipaksa lelaki tersebut untuk menjual 10 peket sos cili, walaupun telah diterangkan bahawa tiada pembelian sos cili dibenarkan, kerana ia diberikan secara percuma oleh pihak restoran makanan segera itu.

Christopher berkata wanita itu juga turut dimarahi dan ditengking lelaki terbabit dalam kejadian antara 10 hingga 11 malam, 22 Sept lepas.

Beliau berkata tiada kecederaan atau kerugian dilaporkan berlaku dalam kejadian itu dan kes disiasat di bawah Seksyen 506 Kanun Keseksaan, kerana ugutan jenayah.

Dalam pada itu, Christopher berkata menerusi semakan ‘Integrated Police Reporting System’ (IPRS) yang dilakukan, mendapati terdapat satu laporan polis dibuat berhubung kes itu oleh penguat kuasa Kementerian Perdagangan Dalam Negeri Dan Kos Sara Hidup (KPDN) Melaka, susulan tindakan kompaun yang diambil ke atas premis berkenaan, kerana tidak mempamerkan tanda harga.

Semalam, syarikat pengendali restoran makanan segera itu dalam kenyataan memaklumkan, insiden berkenaan berlaku ekoran kakitangannya memberikan sos cili paket yang tidak mencukupi, bersama hidangan makanan yang dibeli pelanggan.

Situasi itu menyebabkan pelanggan berkenaan berang dan terjadinya insiden caj RM1 bagi satu peket sos cili. –AlHijrah Online


PKPP: LIGA MALAYSIA MULA 26 OGOS TANPA KEHADIRAN PENONTON

KUALA LUMPUR: Perlawanan bola sepak Liga Malaysia akan dibenarkan berlangsung bermula 26 Ogos ini.

Bagaimanapun, jelas Menteri Kanan (Keselamatan), Datuk Seri Ismail Sabri Yaakob, ia perlu diadakan tanpa kehadiran penonton.

Sebelum ini, kata Ismail Sabri, wujud kekeliruan mengenai perkara itu apabila ada pihak yang membangkitkan mengenai kebenaran kerajaan terhadap perlawanan Liga M yang sepatutnya bermula Sabtu ini.

“Kita memutuskan bahawa Liga Malaysia dibenarkan bermula pada 15 Ogos tetapi Liga Malaysia sebenarnya sudah pun dijadualkan semula untuk bermula pada 26 Ogos.”

Keputusan itu katanya sudah mengambil kira nasihat Kementerian Kesihatan (KKM) dan pihak penganjur perlu memastikan semua garis panduan serta prosedur operasi standard (SOP) yang ditetapkan, dipatuhi. – AlHijrah Online


PENGASAS ‘ASMAUL HUSNA WAN MASERI’ BERTAUBAT, AKUI AJARAN MENYELEWENG

KUALA LUMPUR: Pengasas ajaran ‘Asmaul Husna Wan Maseri’, Profesor Dr Wan Maseri Wan Mohd tampil memohon maaf dan mengakui ajarannya menyeleweng daripada amalan Ahli Sunnah Wal Jamaah.

Lapor Sinar Harian, wanita itu juga secara terbuka melafazkan syahadah bagi memperbaharui keislamannya.

Pengakuan mengenai kesilapannya turut dibuat Wan Maseri dalam Mesyuarat Panel Pakar Aqidah Jabatan Kemajuan Islam Malaysia (JAKIM) yang bersidang di Putrajaya pada Isnin.

Dalam pengakuannya beliau memaklumkan kenyataan yang dibuat mengenai Nabi Muhammad SAW tidak wujud adalah bertentangan dengan ajaran Ahli Sunnah Wal Jamaah.

“Begitu juga dengan kenyataan bahawa Nabi Muhammad SAW adalah hijab kita dengan ALLAH, tidak boleh berselawat kepada baginda dan tidak boleh memohon bermimpi baginda juga salah serta bertentangan dengan ajaran Islam.

“Saya juga mengaku bahawa kenyataan tentang semua orang Islam belum Islam selepas kewafatan Rasulullah juga terpesong,” katanya melalui satu kenyataan hari ini.

Selain itu Wan Maseri berkata beliau turut menarik semua penulisannya berkaitan kajian 99 Asmaul Husna kerana tidak tepat dengan disiplin perolehan ilmu yang diperlukan syariat.

Sebelum dirujuk kepada Jawatankuasa Muzakarah Majlis Kebangsaan Bagi Hal Ehwal Ugama Islam (Muzakarah MKI), ajaran ‘Asmaul Husna Wan Maseri’ telah difatwakan sebagai menyeleweng di beberapa negeri antaranya Pahang, Negeri Sembilan dan Terengganu. – AlHijrah Online


Tindakan hina Agong gugat perpaduan kaum

PUTRAJAYA – Timbalan Menteri di Jabatan Perdana Menteri, Datuk Dr Md
Farid Md Rafik menyifatkan tindakan pengendali laman Facebook yang
menghina Yang di-Pertuan Agong tidak mencerminkan sikap sebagai seorang
warga Malaysia dan boleh menggugat perpaduan serta kestabilan kaum.

Beliau yang bertanggungjawab dalam hal ehwal Perpaduan Negara dan
Kesejahteraan Sosial itu menggesa semua rakyat Malaysia supaya tidak
terpengaruh dan terikut-ikut dengan tindakan tersebut.

“Saya mengharapkan status-status seumpama ini tidak dipanjangkan dan dikongsi di mana-mana laman sosial.

“Saya juga menggesa supaya pihak berkuasa mengambil tindakan tegas
terhadap pihak berkenaan untuk menghentikan segera tindakan seumpama
ini,” katanya dalam satu kenyataan hari ini.

Selain itu, beliau
juga memohon semua rakyat Malaysia supaya melaporkan kepada pihak
berkuasa sekiranya terdapat sebarang status atau cubaan menghina Yang
di-Pertuan Agong atau mana-mana isu yang disifatkan sensitif dan
berisiko menggugat keharmonian kaum.

“Sekali lagi saya tegaskan  bahawa kita akan terus menyokong dan mendokong institusi raja berpelembagaan dan tidak akan bertolak ansur sekiranya terdapat sebarang cubaan untuk mengganggu gugat perkara ini,” katanya.

Sementara
itu, Setiausaha Sulit Timbalan Menteri di Jabatan Perdana Menteri, Mohd
Azmi Ali membuat satu laporan polis berhubung perkara itu di Ibu Pejabat
 Polis (IPD) Putrajaya di sini hari ini.

Ketua Polis Daerah Putrajaya, Asisten Komisioner Rosly Hassan mengesahkan menerima laporan tersebut. – SINAR ONLINE


POLIS TERENGGANU TERIMA LAPORAN PENIPUAN UMRAH BABIT KERUGIAN LEBIH RM200,000

KUALA TERENGGANU: Polis menerima lima laporan berkaitan kes penipuan pakej umrah dan haji oleh dua syarikat dengan jumlah kerugian RM214,315.

Ketua Polis Terengganu Datuk Rohaimi Md Isa berkata empat laporan diterima semalam (Ahad) melibatkan sebuah syarikat di sini, manakala satu laporan diterima hari ini membabitkan sebuah agensi pelancongan, umrah dan haji di Alor Setar, Kedah.

Sehubungan itu, beliau mengingatkan orang ramai supaya sentiasa berhati-hati terhadap syarikat yang menawarkan pelbagai pakej menarik untuk mengaburi pelanggan.

“Tahun ini, setakat ini kita ada lima laporan kes penipuan melibatkan kerugian lebih RM200,000 berbanding hanya dua kes pada tahun lalu dengan jumlah kerugian RM120,000.

“Untuk kes hari ini, syarikat tersebut sebenarnya beribu pejabat di Alor Setar, tetapi laporan dibuat di Kuala Terengganu kerana mangsa dan transaksi wang dilakukan dari sini,” katanya pada sidang media di Ibu Pejabat Polis Kontinjen (IPK) Terengganu di sini, hari ini.

Rohaimi berkata pihaknya menjangkakan lebih ramai mangsa akan membuat laporan polis dalam masa terdekat dan kes disiasat mengikut Seksyen 420 Kanun Keseksaan yang memperuntukkan hukuman penjara satu hingga 10 tahun, sebatan dan denda jika disabitkan kesalahan.

Dalam pada itu seorang mangsa, Ahmad Kashfi Ab Rahman berkata beliau serta 14 ahli keluarga sepatutnya mengerjakan umrah pada 28 Februari lepas, tetapi ditunda kepada 3 Mac atas sebab-sebab tertentu.

Bagaimanapun, penjawat awam itu dimaklumkan oleh abangnya bahawa pihak syarikat telah membatalkan penerbangan tersebut dan akan memberi tarikh baharu untuk mereka sekeluarga berangkat ke tanah suci.

“Saya dan abang kemudiannya cuba menghubungi syarikat berkenaan melalui pelbagai cara tetapi tiada jawapan.

“Kami nekad membuat laporan polis kerana merasa tertipu. Kami juga mendapat tahu bahawa syarikat ini memang bermasalah dan ada juga mangsa lain dari Terengganu yang turut terpedaya,” katanya ketika ditemui selepas membuat laporan polis hari ini.

Ahmad Kashfi berharap pihak polis dapat mengambil tindakan lebih tegas dan memantau ketat syarikat umrah dan haji bagi mengelakkan lebih ramai anggota masyarakat terperdaya.–AlHijrah Online


KADAR KEBOLEHJANGKITAN NAIK SELEPAS LIMA MINGGU RENTAS NEGERI

KUALA LUMPUR: Peningkatan kadar kebolehjangkitan (Rt) COVID-19 mengikut kes harian Malaysia kepada 1.0 pada 11 November selepas lima minggu kerajaan membenarkan aktiviti rentas negeri.

Bagaimanapun, Ketua Pengarah Kesihatan Tan Sri Dr Noor Hisham Abdullah berkata, peningkatan Rt bukan disebabkan aktiviti rentas negeri.

Sebaliknya punca peningkatan jangkitan disebabkan aktiviti sosial yang melibatkan perhimpunan serta kegagalan mematuhi prosedur operasi standard (SOP).

“Bilangan Rt mengikut jangkitan harian pada 11 November 2021 juga meningkat kepada 1.0, selepas lima minggu kebenaran rentas negeri dibenarkan mulai 11 Oktober.

“Jika kita lihat situasi sebelum ini, trend peningkatan kes dilihat dari minggu 5 dan 6, selepas kebenaran rentas negeri dibenarkan pada 7 Disember 2020, apabila kita benarkan rentas negeri,” katanya dalam sidang media, hari ini.

Noor Hisham mengingatkan orang ramai untuk kekal mematuhi SOP selain sentiasa berwaspada demi mengelak bilangan kes positif COVID-19 meningkat secara mendadak.

Sementara itu, beliau memaklumkan kerajaan akan mempergiat pemberian vaksin dos penggalak bagi mengelakkan peningkatan kes positif.

“Kita guna kaedah serampang dua mata; tingkatkan liputan vaksin yang tinggi dan kepatuhan kepada SOP,” katanya.

Hisham memaklumkan setakat ini jumlah kes jangkitan berada pada paras mendatar dan tidak menunjukkan penurunan, berbanding ketika nilai Rt 0.80 dengan bilangan kes ada menunjukkan penurunan.

“Sekarang mendatar, ini tanda-tanda awal kes akan melonjak naik, tetapi belum naik lagi.

“Jadi kita minta orang ramai patuh SOP. Rentas negeri tiada masalah, tetapi aktiviti berhimpun dan tidak mematuhi SOP itu yang menyebabkan penularan,” katanya.

–AlHijrah Online


PERDANA MENTERI DIMASUKKAN KE HOSPITAL

KUALA LUMPUR: Perdana Menteri Tan Sri Muhyiddin Yassin dimasukkan ke hospital pagi ini.

Ia selepas beliau dilapor mengalami diarea sejak semalam.

“Pejabat Perdana Menteri ingin memaklumkan bahawa Perdana Menteri telah mengalami diarea sejak semalam.

“Sehubungan dengan itu beliau telah didaftar masuk ke sebuah hospital di ibu negara pagi ini untuk menerima rawatan dan pemantauan,” kata kenyataan Pejabat Perdana Menteri. — AlHijrah Online


KES KANSER MENINGKAT BAGI TEMPOH 2012-2016: KP KESIHATAN

KUALA LUMPUR: Terdapat peningkatan bilangan kes baharu kanser yang dikesan sepanjang lima tahun bermula 2012 hingga 2016 iaitu 115,238 kes berbanding 103,507 kes bagi tempoh sama pada 2007 hingga 2011.

Ketua Pengarah Kesihatan Datuk Dr Noor Hisham Abdullah berkata kadar insiden penyakit kanser adalah sebanyak 86 kes bagi setiap 100,000 populasi lelaki dan 102 kes bagi setiap 100,000 populasi perempuan.

Menurutnya, statistik itu berdasarkan laporan lima tahun kedua, Malaysia National Cancer Registry Report 2012-2016 (MNCRR) terbitan Institut Kanser Negara.

“Selain itu, kes yang dikesan lewat pada tahap tiga dan empat didapati meningkat dari 58.7 peratus (2007–2011) kepada 63.7 peratus (2012–2016).

“Penemuan ini membimbangkan kerana kajian ‘Malaysian Study on Cancer Survival’ yang diterbitkan pada Oktober 2018 menunjukkan semakin lewat kanser dikesan, semakin rendah kadar survival pesakit,” kata Dr Noor Hisham dalam kenyataan itu.

Menurut laporan sama, sepuluh jenis kanser tertinggi yang dikesan dalam kalangan rakyat Malaysia mengikut keutamaan bagi tempoh 2012-2016 ialah kanser payudara, kolorektal, paru-paru, limfoma, nasopharynx, leukemia, kelenjar prostat, hati, pangkal rahim dan ovari.

Beliau berkata, analisis seterusnya mengikut jantina mendapati kanser tertinggi dalam kalangan lelaki ialah kanser kolorektal, kanser paru-paru dan kelenjar prostat, manakala dalam kalangan perempuan ialah kanser payudara diikuti kanser kolorektal dan pangkal rahim.

“Kanser yang paling kerap dikesan dalam kalangan kanak-kanak berusia 0–14 tahun adalah leukemia dan kanser sistem saraf tunjang, manakala dalam kalangan remaja berusia 15–24 tahun adalah limfoma,” katanya.

Bagaimanapun, kanser pangkal rahim menunjukkan penurunan ketara iaitu daripada lapan kes kepada enam kes bagi setiap 100,000 populasi perempuan di Malaysia, kata Dr Noor Hisham.

“Penurunan ini berkemungkinan disebabkan kempen pengesanan awal melalui ujian pap smear yang disediakan kerajaan di semua fasiliti kesihatan. Bagaimanapun, terdapat peningkatan insiden yang ketara pula dilihat untuk kanser payudara dan kolorektal,” katanya.

Mengulas lanjut, beliau berkata berdasarkan analisis laporan mengikut etnik menunjukkan kaum Cina paling kerap dikesan menghidap kanser diikuti kaum Melayu dan India dengan setiap 100,000 populasi berbangsa Cina didapati 106 lelaki serta 117 perempuan menghidap kanser.

“Bagi kalangan kaum Melayu, lelaki dan perempuan masing-masing menunjukkan kadar insiden 74 kes dan 91 kes bagi setiap 100,000 populasi manakala bagi kaum India, kadar insiden yang dicatatkan ialah 67 kes lelaki dan 107 kes perempuan bagi setiap 100,000 populasi,” katanya.

Justeru itu, pihaknya merumuskan bahawa laporan itu menunjukkan peningkatan beban kanser dalam kalangan penduduk Malaysia dan berharap hasil dapatan laporan itu dimanfaatkan semua pihak bagi merancang dan menilai keberkesanan program kawalan serta pencegahan kanser.


REDI2INFAQ.COM PLATFORM MUDAH BERWAKAF

PUTRAJAYA: Portal Redi2infaq.com yang dibangunkan Redipay Sdn. Bhd memudahkan masyarakat untuk berwakaf secara dalam talian dan antara inisiatif untuk merealisasikan sasaran RM15 juta kutipan wakaf bagi tahun ini.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata, platform wakaf digital itu bukan sahaja memudahkan pembayaran secara dalam talian, malah ia banyak memberi manfaat kepada umat islam.

“Kaedah digital ini memudahkan masyarakat untuk berwakaf. Melalui platform Redi2infaq.com ini diharapkan hasil kutipan wakaf dapat disalurkan dalam pelbagai bentuk keperluan,” katanya selepas selepas merasmikan pelancaran Redi2infaq.com di Putrajaya pada Jumaat.

Menurut Idris, portal tersebut merupakan inisiatif murni yang dilaksanakan antara Majlis Agama Islam Wilayah Persekutuan (MAIWP), Pusat Wakat MAIWP dan Redipay Sdn. Bhd.

Sementara itu, Ketua Eksekutif Redipay Sdn Bhd, Adam Dahlan berkata, Redi2infaq.com diharap dapat membantu rakan strategiknya iaitu Pusat Wakaf MAIWP memperoleh kutipan wakaf yang disasarkan untuk manfaat ummah.

“Kami merasa berbesar hati atas perlantikan sebagai Al-Qayyim dan amat teruja dapat memainkan peranan dalam melestarikan program wakaf,” katanya.

Tambah beliau, pihaknya juga bakal melancarkan aplikasi Redi2infaq.com  yang boleh dimuat turun melalui Google Store atau Apple Store dalam masa terdekat.

RediPay Sdn. Bhd merupakan sebuah syarikat patuh syariah yang menyediakan perkhidmatan kemudahan gerbang pembayaran secara atas talian.

Antara sistem perkhidmatan yang dikendalian oleh RediPay Sdn. Bhd adalah Redi2Infaq.com, Redi2Stay.com, RediCar, RediGold. – AlHijrah Online


PERKARA BERKAITAN PRU15 AKAN DIBINCANG DALAM KABINET RABU INI

PUTRAJAYA: Perdana Menteri Datuk Seri Ismail Sabri Yaakob berkata perkara berkaitan Pilihan Raya Umum ke-15 (PRU15) akan dibincangkan dalam Mesyuarat Kabinet pada Rabu ini, selain perkembangan ekonomi negara.

Beliau berkata memandangkan Rabu ini terdapat Mesyuarat Kabinet sebelum beliau berlepas ke New York, Amerika Syarikat bagi menghadiri Perhimpunan Agung Pertubuhan Bangsa-Bangsa Bersatu (UNGA), mungkin perbincangan berkaitan PRU15 itu dengan Kabinet boleh diadakan terlebih dahulu sebelum pertemuan “Top Five” UMNO bagi membincangkan perihal PRU15.

Ismail Sabri berkata Mesyuarat Kabinet mempunyai wakil pelbagai parti termasuk UMNO, Gabungan Parti Sarawak (GPS) dan Bersatu bagi membolehkan hal berkaitan PRU15 dibincangkan.

“Kabinet ada wakil parti Bersatu, GPS dan UMNO, kita akan bawa (hal PRU) dalam (mesyuarat) Kabinet,” katanya ketika ditanya media adakah perkara berkaitan PRU akan dibincangkan dalam Mesyuarat Kabinet, selepas melancarkan Dasar Tenaga Negara 2022-2040 di sini hari ini.

Mengikut Perkara 40 (1) Perlembagaan Persekutuan, Yang di-Pertuan Agong hendaklah bertindak mengikut nasihat Jemaah Menteri atau nasihat seseorang Menteri yang bertindak di bawah kuasa am Jemaah Menteri, kecuali sebagaimana yang diperuntukkan selainnya oleh Perlembagaan itu.

Ismail Sabri berkata beliau masih belum mengadakan pertemuan dengan Top Five UMNO bagi membincangkan hal berkaitan PRU15.

“Dari segi PRU, waktu perhimpunan Barisan Nasional saya ada sebut PRU akan diadakan dalam waktu terdekat… beri masa dan tunggulah sehingga saya jumpa Top Five dan Presiden UMNO,” katanya.

Top Five merujuk kepada Presiden UMNO Datuk Seri Dr Ahmad Zahid Hamidi, Timbalan Presiden Datuk Seri Mohamad Hasan serta tiga Naib Presiden iaitu Datuk Seri Mohamed Khaled Nordin, Datuk Seri Mahdzir Khalid dan Ismail Sabri.

Ditanya bila pertemuan dengan Top Five akan dilakukan, Ismail Sabri berkata kebiasaanya pertemuan itu akan dibuat sebelum Mesyuarat Majlis Tertinggi (MT) UMNO pada 30 Sept ini.

“Biasanya kalau MT malam, petang itu Top Five dan biro politik sekali tetapi saya belum dapat tarikh lagi tetapi MT telah ada tarikh iaitu 30 Sept malam. Mungkin petang itu kita (Top Five) akan bincang,” katanya.

Sabtu lepas, Ismail Sabri pada Majlis Pelancaran Jentera Pemuda BN berkata tarikh pembubaran parlimen akan diumumkan tidak lama lagi, untuk memberi laluan kepada PRU15.

Mengenai kenyataan bekas Perdana Menteri Tan Sri Muhyiddin Yassin yang meminta PRU diadakan segera jika Perdana Menteri gagal menguruskan ekonomi negara, Ismail Sabri berkata kerajaan mempunyai Menteri Di Jabatan Perdana Menteri (Ekonomi) Datuk Seri Mustapa Mohamed untuk menjaga hal ehwal ekonomi.

“Dari segi ekonomi, Mustapa ada dengan saya yang uruskan ekonomi, kita juga ada Majlis Pemulihan Negara (MPN) dipengerusikan Muhyiddin. Jadi tanggungjawab ini tanggungjawab bersama… kalau gagal bermakna semua gagal… MPN pun gagal,” katanya.

Terdahulu, Muhyiddin dalam catatan di Facebook miliknya berkata jika Ismail Sabri terus gagal mengurus ekonomi dan negara dengan baik, eloklah pilihan raya diadakan supaya sebuah kerajaan baharu yang lebih cekap, prihatin dan bebas rasuah dapat dipilih oleh rakyat.–AlHijrah Online


TABUNG MUSAADAH COVID19 BUKAN HANYA UNTUK MUSLIM – ZULKIFLI

KUALA LUMPUR: Tabung Musa’adah COVID19 Jabatan Kemajuan Islam Malaysia (JAKIM) yang dilancarkan hari ini, bukan hanya untuk orang Islam, kata Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri

Sebaliknya, Zulkifli menegaskan tabung khas itu adalah untuk semua kelompok terjejas dengan Perintah Kawalan Pergerakan bagi mengekang penularan wabak COVID-19 tanpa mengira agama dan bangsa penerima manfaatnya.

Beliau berkata demikian susulan laporan media berbahasa Inggeris yang menyatakan tabung itu untuk orang Islam dan menimbulkan kekeliruan umum.

Zulkifili berkata, selain asnaf yang menjadi keutamaan, agensi-agensi di bawah Menteri di Jabatan Perdana Menteri (Hal Ehwal Agama) sehingga hari ini menyampaikan sumbangan lebih RM20 juta kepada  gelandangan, frontliners dan pelajar di Wilayah Persekutuan dan luar Wilayah Persekutuan tanpa mengira agama dan bangsa.

“Boleh rujuk hantaran di semua media sosial saya bermula 19 Mac 2020.

”Saya tidak akan bertolak ansur dengan sebarang bentuk kenyataan yang tidak menggambarkan pendirian saya sejak enam tahun menjadi penjawat awam, terutamanya melibatkan isu hubungan antara agama dan kaum,” katanya.

Jesteru, menteri agama itu meminta pihak Malay Mail membetulkan kenyataan laporan media itu dan membuat permohonan maaf. — AlHijrah Online


120 MAUT, 180 CEDERA DALAM RUSUHAN BOLA SEPAK INDONESIA

JAKARTA: Rusuhan pada perlawanan bola sepak di Jawa Timur, Indonesia telah menyebabkan sekurang-kurangnya 120 penyokong terbunuh dan 180 lagi cedera malam tadi.

Menurut laporan media tempatan, penyokong perlawanan antara Arema FC dan Persebaya Surabaya dikepung polis pencegah rusuhan yang melepaskan gas pemedih mata selepas pergaduhan tercetus.

Gas pemedih mata menyukarkan penyokong bernafas dalam suasana kelam kabut menyebabkan mereka terpijak dan terhimpit sesama sendiri.

Penyokong Arema berang setelah pasukan mereka tewas 3-2 dalam pertembungan ‘derby Jawa Timur’ di Stadium Kanjuruhan, Malang memasuki kawasan padang untuk bertemu pemain dan pegawai.

Lebih kurang 3,000 daripada 40,000 penyokong yang hadir cuba memasuki kawasan padang, kata Ketua Polis Daerah Jawa Timur Inspektor Jenderal Nico Afinta seperti dipetik media tempatan.

Beliau berkata 34 maut di stadium dan selebihnya meninggal dunia ketika mendapatkan rawatan di hospital termasuk dua anggota polis.–AlHijrah Online


MYVI REMPUH KUBUR, ANAK PEMANDU TANGGUNG KEROSAKAN

KUALA LUMPUR: Seorang lelaki tampil memberi penjelasan berkenaan gambar tular sebuah kereta jenis Perodua Myvi yang merempuh kawasan perkuburan.

Menurut hantaran di Facebook Syafiq Sidek, dia yang merupakan anak kepada pemilik Myvi itu menjelaskan kejadian tersebut berlaku disebabkan ibunya mengalami hipoglisemia kerana menghidap kencing manis.

“Saya memohon seribu kemaafan kepada semua waris kubur yang telah rosak. Saya bertanggungjawab sepenuhnya atas segala kerosakan dan akan membaik pulih kubur seperti asal.

“Sebenarnya ibu saya alami ‘hipo’ (kurang gula dalam darah) kerana mengidap kencing manis dan berpuasa hari ini,” katanya dalam hantarannya di Facebook, hari ini.

Syafiq berkata, ibunya secara tiba-tiba tidak sedarkan diri dan tertekan pedal minyak ketika mahu membuat pusingan U.

“Alhamdulillah ibu saya selamat dan tidak mengalami sebarang kecederaan. Kini, saya sudah berada di balai polis untuk menyelesaikan kes ini,” jelasnya.

Terdahulu, tular beberapa keping gambar menunjukkan sebuah kereta Perodua Myvi dipercayai merempuh kawasan tanah perkuburan Islam di Senawang, Seremban.—AlHijrah Online


PUASA HARI ‘ASYURA DAN TASU’A BEZA PUASA MUSLIM DAN KAFIR

Saban tahun apabila menjelang bulan Muharram, sudah tentu umat Islam akan mengingati tarikh 10Muharam dengan pelbagai amalan dan ibadah yang dilakukan. Apakah keistimewaan dan kelebihanyang ada pada hari ke 10 dalam bulan Muharam?

SALAH SATU BULAN YANG DIHARAMKAN OLEH ALLAH

إِنَّ عِدَّةَ ٱلشُّهُورِ عِندَ ٱللَّهِ ٱثۡنَا عَشَرَ شَهۡرٗا فِي كِتَٰبِ ٱللَّهِ يَوۡمَ خَلَقَ ٱلسَّمَٰوَٰتِ وَٱلۡأَرۡضَ مِنۡهَآ أَرۡبَعَةٌ حُرُمٞۚ ذَٰلِكَ ٱلدِّينُ ٱلۡقَيِّمُۚ فَلَا تَظۡلِمُواْ فِيهِنَّ أَنفُسَكُمۡۚ وَقَٰتِلُواْ ٱلۡمُشۡرِكِينَ كَآفَّةٗ كَمَا يُقَٰتِلُونَكُمۡ كَآفَّةٗۚ وَٱعۡلَمُوٓاْ أَنَّ ٱللَّهَ مَعَ ٱلۡمُتَّقِينَ

Maksudnya: Sesungguhnya bilangan bulan-bulan di sisi (hukum) Allah ialah dua belas bulan, (yang telah ditetapkan) dalam Kitab Allah semasa Dia menciptakan langit dan bumi, di antaranya empat bulan yang dihormati. Ketetapan yang demikian itu ialah agama yang betul lurus, maka janganlah kamu menganiaya diri kamu dalam bulan-bulan yang dihormati itu (dengan melanggar laranganNya) dan perangilah kaum kafir musyrik seluruhnya sebagaimana mereka memerangi kamu seluruhnya dan ketahuilah sesungguhnya Allah berserta orang-orang yang bertakwa. [Surah At – Taubah : 36]

Bulan Muharam membawa maksud “Bulan Terlarang” dalam kalangan orang Arab, dan dianggap suci dalam kalendar mereka. Pada bulan tersebut juga, orang Arab dilarang melakukan sebarang peperangan, pembunuhan dan kekasaran.

Kemuliaan Ramadan ada pada malam Lailatul Qadarnya, kemuliaan bulan Zulhijah pada Hari Arafahnya. Begitu juga bulan Muharam, kemuliaannya ada pada Hari Asyura. Imam As-Sayuti mengatakan pada zaman jahiliah tidak disebut bulan Muharam, ia disebut Safar Awal dan selepas itu Safar Thani. Apabila datangnya Islam, Allah menamakan Muharam dan dinamakan sebagai ‘Bulan Allah’.

KELEBIHAN 10 MUHARAM

Terdapat banyak kelebihan dan fadhilat pada 10 Muharam berdasarkan nas dan hadis yang sahih.Kata Ibn Abbas apabila ditanyakan mengenai puasa ‘Asyura, beliau berkata :

Maksudnya : Aku tidak pernah melihat Rasulullah mengejar satu hari yang fadhilatnya lebih berbanding hari hari yang lain melainkan hari ini – iaitu hari ‘Asyura. [HR Bukhari 2006].

Kata al-Hafiz Ibn Hajar al-Asqalani Rahimahullah: Ini menunjukkan bahawa puasa ‘Asyura lebih afdhal berbanding hari-hari lain untuk berpuasa selepas Ramadan. Zahir hadis Muslim pula menunjukkan bahawa puasa pada Hari ‘Arafah lebih afdhal berbanding puasa pada Hari ‘Asyura. Dikatakan hikmahnya adalah kerana Puasa ‘Asyura dinisbahkan kepada Musa AS manakala Puasa ‘Arafah pula dinisbahkan kepada Nabi Muhammad. Oleh yang demikian, Puasa ‘Arafah lebih afdhal. [Fath Al-Bari. Dar Al-Salam, 4/315].

Pada hari itu juga Nabi Musa AS diselamatkan manakala Firaun dan pengikutnya ditenggelamkan. Dari Ibn Abbas R.Anhuma beliau berkata:

Maksudnya : Rasulullah tiba ke Madinah dan baginda dapati golongan Yahudi berpuasa pada hari Asyura. Kata mereka : Ini adalah hari yang mulia yang mana Allah selamatkan Musa dan kaumnya pada hari ini. Hari ini juga Allah menenggelamkan Firaun dan kaumnya. Lalu Musa AS berpuasa pada hari ini sebagai tanda kesyukuran. Kata Rasulullah : Aku lebih utama ke atas Musa AS berbanding mereka. Maka baginda pun berpuasa dan memerintahkan untuk berpuasa pada hari tersebut. [HR Bukhari 3397]

KEUTAMAAN PUASA PADA BULAN MUHARAM

Imam As-Suyuti dalam Syarah As-Suyuti ‘Ala Sahih Muslim mengatakan, keutamaan puasa pada bulan Muharam setiap tahun amat digalakkan kerana puasa ialah sebaik-sebaik amalan seperti mana sebaik-baik solat selepas fardu, solat malam.

Sabda Rasulullah;

أَفْضَلُ الصِّيَامِ بَعْدَ شَهْرِ رَمَضَانَ صِيَامُ شَهْرِ اللَّهِ الْمُحَرَّمِ

Maksudnya: “Sebaik-baik puasa setelah Ramadan adalah puasa di bulan Allah, bulan Muharram.” [HR Muslim 1163]

عَنِ ابْنِ عَبَّاسٍ، – رضى الله عنهما – أَنَّ رَسُولَ اللَّهِ صلى الله عليه وسلم قَدِمَ الْمَدِينَةَ فَوَجَدَ الْيَهُودَ صِيَامًا يَوْمَ عَاشُورَاءَ فَقَالَ لَهُمْ رَسُولُ اللَّهِ صلى الله عليه وسلم ” مَا هَذَا الْيَوْمُ الَّذِي تَصُومُونَهُ ” . فَقَالُوا هَذَا يَوْمٌ عَظِيمٌ أَنْجَى اللَّهُ فِيهِ مُوسَى وَقَوْمَهُ وَغَرَّقَ فِرْعَوْنَ وَقَوْمَهُ فَصَامَهُ مُوسَى شُكْرًا فَنَحْنُ نَصُومُهُ . فَقَالَ رَسُولُ اللَّهِ صلى الله عليه وسلم ” فَنَحْنُ أَحَقُّ وَأَوْلَى بِمُوسَى مِنْكُمْ ” . فَصَامَهُ رَسُولُ اللَّهِ صلى الله عليه وسلم وَأَمَرَ بِصِيَامِهِ

Maksudnya: Ibnu Abbas bercerita di awal keberadaan Nabi SAW di Madinah, beliau menemukan kebiasaan warga Yahudi yang berpuasa pada tanggal 10 Muharram / Asyura. Beliau bertanya: Apa keutamaan hari ini? Mereka menjawab: ini hari bersejarah bagi kami. Pada hari ini Allah SWT menyelamatkan Nabi Musa AS dari Fir’aun. Nabi Musa AS berpuasa pada hari ini. Mendengar jawapan itu beliau bersabda: saya lebih berhak untuk menghormati Musa AS daripada kalian. Maka Rasulullah SAW berpuasa dan mengajak umat untuk berpuasa. [HR Muslim 1130]

Orang Yahudi puasa 10 Muharam kerana ingin meraikan Nabi Musa yang bebas dari Firaun. Sebab Nabi Muhammad menyebut “Aku lebih layak ke atas Musa daripada kamu” adalah :

KELEBIHAN PUASA PADA 10 MUHARRAM

Bagi mereka yang mencari keampunan Allah maka ganjaran yang dijanjikan ialah diampunkan dosa setahun yang lalu.Dari Abu Qatadah : Seorang lelaki bertanya kepada Rasulullah tentang puasa ‘Asyura, Baginda menjawab:

Maksudnya : Aku berharap ke atas Allah agar dapat mengampunkan dosa setahun yang berlalu. [HR Muslim 1162]

Terbuktilah bahawa amalan berpuasa pada Hari ‘Asyura’ atau 10 Muharam merupakan sunnah Nabi.Bersama-samalah kita mencari keberkatan dengan berpuasa sunat bukan sahaja pada 10 Muharam tetapi dianjurkan juga berpuasa pada 9 Muharram berdasarkan hadis:

Maksudnya : Ketika Rasulullah berpuasa pada Hari Asyura dan menyuruh orang ramai berpuasa, maka para sahabat bertanya: Ya Rasulullah! ‘Asyura adalah hari yang diagung-agungkan oleh orang-orang Yahudi dan Nasrani. Maka baginda bersabda: Jika datang tahun hadapan kita akan berpuasa pada Hari Tasu’a (hari ke-9 di bulan Muharam).

(Berkata Ibn Abbas : Belum tiba tahun hadapan, Rasulullah telah wafat”. [HR Muslim 1916 ]

CARA BERPUASA PADA 10 MUHARAM

Disunatkan untuk berpuasa pada 10 Muharam seperti yang terdapat di dalam hadis. Kata Imam Syafie, disunatkan juga berpuasa pada 9 Muharam kerana Rasulullah SAW berniat untuk berpuasa pada tahun yang akan datang dengan berpuasa 9 dan 10 Muharam.

Dibenarkan berpuasa bagi mereka yang ingin puasa pada 10 Muharam sahaja. Yang paling baik adalah 9 dan 10 Muharam. Ini kerana kata Imam Nawawi, puasa pada 9 Muharam adalah untuk membezakan puasa orang Yahudi yang turut berpuasa pada 10 Muharam. — AlHijrah Online

Penulis ialah Pengerusi Pertubuhan Akademi Al Bayan

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


RAJA SALMAN TITAH KSRELIEF BANTU MALAYSIA

KUALA LUMPUR: Raja Arab Saudi, Raja Salman Abdulaziz Al-Saud menitahkan Pusat Bantuan dan Kemanusiaan King Salman (KSrelief) untuk segera membekalkan barangan perubatan kepada Malaysia.

Titah itu bagi membantu usaha Malaysia mengatasi cabaran yang timbul disebabkan COVID-19.

Saudi Gazatte melaporkan titah itu sebagai tindak balas terhadap permintaan yang dibuat Malaysia melalui Menteri Luar Datuk Seri Hishammuddin Tun Hussein semasa perbincangan dengan Putera Mahkota Arab Saudi Muhammad Salman.

Dalam satu kenyataan, Ketua Penyelia KSrelief Abdullah Al-Rabeeah, yang juga penasihat di Mahkamah Diraja berkata arahan Raja Salman menunjukkan keakraban hubungan antara kedua-dua negara.

Menurut Al-Rabeeah, bantuan perubatan itu merangkumi satu juta dos vaksin COVID-19.

“Kami akan berkoordinasi dengan pejabat Menteri Luar Negeri Malaysia untuk mendapatkan kontrak dengan salah satu pembuat vaksin antarabangsa yang diluluskan untuk membekalkan kuantiti yang diperlukan terus ke Malaysia,” kata Al-Rabeeah. — AlHijrah Online


LIMA KAWASAN CATAT INDEKS PENCEMARAN UDARA TIDAK SIHAT SETAKAT 9 PAGI

KUALA LUMPUR:  Lima kawasan mencatat bacaan Indeks Pencemaran Udara (IPU) pada paras tidak sihat setakat 9 pagi ini, dengan Bukit Rambai di Melaka merupakan kawasan paling terjejas dengan bacaan IPU 153.

Menurut laman web Sistem Pengurusan Indeks Pencemaran Udara Malaysia (APIMS) kendalian Jabatan Alam Sekitar (JAS), kawasan yang mencatat IPU melebihi 100 ialah Bandaraya Melaka (146), Port Dickson (109) di Negeri Sembilan dan Batu Pahat (134) serta Tangkak (116) di Johor.

Sebanyak 51 lagi kawasan merekodkan bacaan IPU sederhana (51-100) manakala 12 kawasan lain merekodkan bacaan IPU baik iaitu kurang daripada 50.

Bacaan IPU sifar hingga 50 menunjukkan kualiti udara adalah baik, 51-100 sederhana, 101-200 tidak sihat, 201-300 sangat tidak sihat dan IPU melebihi 300 adalah berbahaya.–AlHijrah Online


KONFLIK PALESTIN-ISRAEL: 57 NEGARA ISLAM DIPANGGIL UNTUK MESYUARAT TERGEMPAR DI JEDDAH

KUALA LUMPUR: Raja Arab Saudi, Raja Salman Abdulaziz Al Saud memanggil mesyuarat tergempar Pertubuhan Kerjasama Islam (OIC) bagi membincangkan konflik Palestin-Israel yang semakin memburuk.

Menerusi laman sesawang OIC, mesyuarat tergempar itu akan diadakan di Jeddah, Arab Saudi pada 18 Oktober ini.

“Melalui jemputan Kerajaan Arab Saudi yang juga Pengerusi Sidang Kemuncak Islam dan Jawatankuasa Eksekutif OIC, satu mesyuarat tergempar akan diadakan bagi mendesak dan menangani situasi ketenteraan yang semakin memuncak di Gaza dan kawasan sekitarnya.

“Keadaan yang semakin memburuk membahayakan nyawa orang awam serta kestabilan dan keselamatan wilayah itu,” kata OIC.

Sebelum ini menteri-menteri luar Liga Arab telah mengadakan mesyuarat luar biasa di Kaherah, Mesir, pada Rabu lalu untuk membincangkan mengenai konflik Israel-Palestin.

Mesyuarat itu untuk meneroka kaedah politik dan diplomatik yang boleh dilaksanakan oleh negara-negara Arab dan masyarakat global dalam menangani konflik berkenaan. – AlHijrah Online


LAPOR KES RASUAH BESAR, GANJARAN JUGA BESAR – SPRM

PUTRAJAYA: Penjawat awam yang melaporkan kes rasuah kepada pihak Suruhanjaya Pencegahan Rasuah Malaysia (SPRM), akan diberi ganjaran berupa nilai yang sama dengan kes yang dilaporkan.

Memetik Bernama, Timbalan Ketua Pesuruhjaya (Pencegahan) SPRM, Datuk Shamshun Baharin Mohd Jamil berkata, perkara itu telah diperkenalkan menerusi pekeliling dari pejabat Ketua Setiausaha Negara (KSN) pada 2011.

“Insentif terendah berjumlah RM500 bagi individu yang melaporkan kes rasuah RM500 dan ke bawah. Manakala kes rasuah RM500 ke atas, insentif akan dibayar mengikut nilai sogokan.”

Syarat yang perlu ditepati bagi pelapor menerima insentif itu adalah kes rasuah disiasat dan tertuduh didakwa serta disabit kesalahan.

Pemberi maklumat pula tidak perlu bimbang kerana mereka dilindungi Akta Perlindungan Pemberi Maklumat 2010 dan Akta Perlindungan Saksi 2009.

“Kes rasuah tidak dilapor, seseorang itu boleh didenda tidak lebih RM100,000 bagi kegagalan melaporkan pemberian, janji atau tawaran rasuah, serta penjara tidak lebih 10 tahun, atau kedua-duanya sekali.”

Manakala bagi kegagalan melaporkan permintaan atau suapan, seseorang boleh didenda tidak lebih RM10,000, atau penjara tidak lebih dua tahun, atau kedua-duanya sekali.

SPRM turut memaklumkan, sejak 2012 hingga tahun lepas, sejumlah kira-kira RM600,000 telah diagihkan kepada 343 penjawat awam yang tampil memberi maklumat.

Kelmarin, Bernama melaporkan pendedahan SPRM bahawa hanya 0.01 peratus daripada 1.6 juta penjawat awam berani tampil melaporkan perbuatan rasuah dalam jabatan dan agensi masing-masing.

Angka tersebut, jelas Shamshun Baharin masih rendah dalam usaha sifar rasuah dalam kalangan pegawai dan kakitangan perkhidmatan awam. – AlHijrah Online


PENGANGGUR DIDAKWA CULIK KANAK-KANAK

JOHOR BAHRU: Seorang penganggur hari ini mengaku tidak bersalah di Mahkamah Majistret di sini atas pertuduhan menculik seorang kanak-kanak lelaki di Taman Scientex, Pasir Gudang, Rabu lepas.

Muhammad Rahim Ahmad, 26, dituduh menculik kanak-kanak berusia tujuh tahun itu berdekatan Sekolah Agama Taman Scientex, Pasir Gudang, pada 11.30 pagi, 11 Mei lepas.

Pertuduhan dikemukakan mengikut Seksyen 363 Kanun Keseksaan yang memperuntukkan hukuman penjara sehingga tujuh tahun dan denda, jika sabit kesalahan.

Majistret Zulhilmi Ibrahim membenarkan tertuduh diikat jamin RM4,000 dengan seorang penjamin dan menetapkan 1 Jun untuk sebutan semula kes.

Kes dikendalikan Timbalan Pendakwa Raya Danial Munir manakala tertuduh tidak diwakili peguam.–AlHijrah Online


SEJUMLAH KUOTA DIPERUNTUKKAN UNTUK JEMAAH DAFTAR AWAL, MAKLUM WAKTU KETIBAAN

PUTRAJAYA: Susulan isu tular layanan berbeza kepada jemaah yang hadir untuk solat Jumaat pada 10 September 2021, Masjid Putra Putrajaya menjelaskan pihak pengurusan telah memperuntukkan sejumlah kuota untuk jemaah tetap yang telah mendaftar lebih awal serta memaklumkan jangkaan waktu ketibaan di masjid.

Dalam kenyataan hari ini, pihak pengurusan Masjid Putra memaklumkan inisiatif itu agar pihak masjid dapat memastikan jumlah kehadiran adalah bertepatan dengan kuota yang ditetapkan.

“Ingin dijelaskan bahawa pengurusan kehadiran jemaah di Masjid Putra sama ada solat fardhu lima waktu atau solat Jumaat adalah mematuhi garis panduan dan ketetapan prosedur operasi standard (SOP) yang ditetapkan pihak berkuasa.

“Bagi solat Jumaat, kapasiti Jemaah di Masjid Putra telah ditetapkan seramai 300 orang,” jelas kenyataan Masjid Putra, hari ini.

Pihak masjid juga memaklumkan saban minggu Masjid Putra menerima kehadiran para jemaah melebihi kapasiti yang ditetapkan sejak jam 11.00 pagi untuk menunaikan solat Jumaat.

“Apabila kapasiti jemaah telah mencukupi, pihak pengurusan masjid akan menutup pintu pagar utama masjid menyebabkan jemaah yang hadir kemudian tidak dapat memasuki masjid.

“Pihak masjid memaklum dan menasihatkan para jemaah secara baik mengenai perkara tersebut,” katanya.

Bagi memelihara nama baik institusi masjid, pihak pentadbiran Masjid Putra akan berusaha untuk menyediakan perkhidmatan yang terbaik kepada jemaah yang terdiri daripada pelbagai kedudukan.

“Justeru kami bersedia mempertingkatkan lagi kualiti pengurusan demi memastikan pelanggan setia kami gembira dan berpuas hati dengan khidmat yang diberi.

“Sebarang cadangan dan maklum balas boleh menghubungi terus pihak Masjid Putra. Pihak Masjid Putra memohon kemaafan atas kekhilafan yang berlaku dalam hal ini,” katanya.–AlHijrah Online


100 ribu kediaman B40, belia, setiap tahun

100 ribu rumah mampu milik dan juga rumah transit belia bakal dibangunkan demi manfaat kepada golongan berpendapatan rendah (B40) pada setiap tahun bermula tahun ini. Sasaran itu sebagai memenuhi Sub Dasar Rumah Mampu Milik Negara bagi membantu golongan berkenaan di bawah Dasar Perumahan Negara (2018-2025).

Menteri Perumahan dan Kerajaan Tempatan, Zuraida Kamarudin berkata sebanyak 54% atau 61,000 unit rumah mampu milik daripada 100,000 itu akan dibangunkan oleh K-P-K-T sendiri dan selebihnya diuruskan kerajaan negeri dan pihak swasta.

“Kita sudah ada senarai yang telah kita bahagi ikut negeri dan tempat yang mencapai angka 100 ribu pada tahun 2019 insya Allah.

“Ia termasuk kerjasama dengan peringkat negeri dan pemaju swasta yang akan mainkan peranan dan ambil kira pembinaan ini.

“Bisnes modelnya adalah dalam bentuk cross subsidy dan Rent-To-Own (sewa beli) untuk memudahkan pemilikan rumah.”

Dasar Perumahan Negara (DRN) 2018-2025 mencakupi 5 teras utama, 16 strategi dan 57 pelan tindakan bagi memperkasa perumahan negara agar saksama kepada rakyat.

Malah DRN yang dikeluarkan ini berfungsi sebagai rujukan dan garis panduan kepada semua pemain industri dan pembeli dalam menyediakan dan pemilikan rumah baharu.

Katanya, rumah mampu milik baharu 2019 akan dibina dengan berkeluasan sekurang-kurangnya 900 kaki persegi, manakala dari segi penentuan harga ditetapkan di antara RM 95,000 hingga RM 300,000.

Kerajaan juga komited membina projek rumah transit belia berkonsepkan studio sebanyak 400 unit dengan keluasan 500 kaki persegi setiap satu khusus buat belia bujang dan yang belum mendirikan rumah tangga.


AHMAD MASLAN TARIK DIRI PENCALONAN TIMBALAN SPEAKER DEWAN RAKYAT

KUALA LUMPUR: Ahli Parlimen Pontian, Datuk Seri Ahmad Maslan umum tarik diri daripada pencalonan sebagai Timbalan Speaker Dewan Rakyat.

Menurutnya, keputusan tersebut diambil bagi membolehkan beliau menumpukan perhatian kepada tugasnya sebagai Setiausaha Agung UMNO.

“Saya telah berbincang dengan Presiden UMNO, tiga Naib Presiden termasuk Perdana Menteri dan saya telah buat keputusan untuk tarik diri daripada pencalonan Timbalan Speaker Dewan Rakyat.

“Sebab saya ingin tumpukan perhatian gerak kerja sebagai Setiausaha Agung UMNO yang perlukan banyak masa, lebih-lebih lagi suasana mencabar yang kita tahu politik saat dan ketika ini,” katanya pada sidang media di Parlimen, hari ini.

Jelasnya, keputusan tersebut juga telah dimaklumkan kepada Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar serta Speaker Dewan Rakyat, Datuk Azhar Azizan Harun pagi ini.

Susulan perkara tersebut, Perdana Menteri Datuk Seri Ismail Sabri Yaakob akan menamakan calon baharu Timbalan Speaker Dewan Rakyat dalam tempoh dua hari lagi.—AlHijrah Online


TIADA PENIAGA WARGA ASING DI PASAR BESAR JALAN MERU – MPK

SHAH ALAM: Hasil bancian yang dilaksanakan Majlis Perbandaran Klang (MPK) mendapati kesemua peniaga dan pemegang lesen di Kompleks Pasar Besar Jalan Meru adalah rakyat tempatan, manakala warga asing yang berada di premis berkenaan hanya sebagai pembantu.

Pengarah Pengurusan Pasar dan Penjaja MPK Azhar Samsudin berkata pihaknya tidak berkompromi terhadap dakwaan isu peniaga warga asing di pasar itu dan mensyaratkan hanya warganegara sahaja yang layak memohon premis.

“Pihak MPK akan mengambil tindakan sitaan serta-merta, selain pembatalan premis dan pembatalan lesen juga dikenakan ke atas mana-mana penyewa yang menyewakan premis kepada warga asing,” katanya dalam kenyataan hari ini.

Menurutnya pemantauan secara berterusan dilaksanakan Jabatan Pengurusan Pasar dan Penjaja bagi memastikan tiada warga asing yang berniaga dan tindakan tegas akan diambil ke atas mana-mana peniaga yang menyewakan premis mereka bagi mencari jalan mudah mengaut keuntungan.–AlHijrah Online


PEMBANGUNAN SEMULA KAMPUNG BARU AMBIL KIRA HAK DAN KEPENTINGAN ORANG MELAYU

PUTRAJAYA: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menitahkan Kampung Baru, yang juga merupakan ikon di Kuala Lumpur, dibangunkan serta dimajukan seiring dengan pembangunan pesat Kuala Lumpur, dengan mengambil kira keutamaan hak dan kepentingan orang Melayu.

Dalam titahnya pada istiadat pengurniaan darjah kebesaran, bintang dan pingat sempena Hari Wilayah Persekutuan 2020 di Istana Melawati di sini hari ini, Seri Paduka memaklumkan kerajaan sedang berusaha untuk membangunkan semula Kampung Baru menerusi pelan pembangunan yang telah dirangka dengan teliti.

Seri Paduka dalam titahnya menyuarakan harapan agar pembangunan semula Kampung Baru dapat direalisasikan dengan mengambil kira keutamaan hak dan kepentingan orang Melayu memandangkan Kampung Baru merupakan simbol penempatan orang Melayu di Kuala Lumpur.

Seri Paduka bertitah baginda telah disembah maklum bahawa rancangan pembangunan semula Kampung Baru adalah untuk memperkasakan masyarakat Melayu di Kuala Lumpur.

“Menerusi pembangunan semula ini, hak milik tanah akan kekal kepada orang Melayu. Selain itu warisan seni bina dan budaya Melayu akan terus kekal dan diperkasakan,” titah Seri Paduka.

Dalam titahnya, Seri Paduka menzahirkan rasa amat gembira dan bersyukur melihat usaha dan komitmen kerajaan dalam membangunkan Wilayah Persekutuan.

Titahnya pelbagai aktiviti dan inisiatif telah dilaksanakan secara berterusan oleh Kementerian Wilayah Persekutuan melibatkan penyertaan pelbagai kategori kumpulan sasar khususnya rakyat dari kumpulan B40, yang bertujuan untuk menjaga kebajikan rakyat, meringankan kos sara hidup dan menaikkan taraf hidup rakyat.

Antara inisiatif yang dilihat memberikan impak secara terus kepada rakyat adalah perkhidmatan bas percuma Go-KL, pemilikan rumah kepada golongan asnaf serta kemudahan penginapan dengan kadar sewaan yang rendah bagi golongan B40 yang berstatus bujang yang baru berhijrah mencari rezeki di ibu kota Kuala Lumpur.

“Beta berharap inisiatif dan program yang dilaksanakan oleh kerajaan akan dapat dinikmati oleh rakyat Wilayah Persekutuan sekaliannya, tanpa mengira bangsa mahupun agama,” titahnya.

Al-Sultan Abdullah turut bertitah agar pembangunan sukan tidak dilupakan kerana ia merupakan wadah terbaik dalam menyatukan dan menyihatkan masyarakat yang terdiri daripada pelbagai kaum, bangsa dan agama.

“Beta berharap agar program-program sukan di Wilayah Persekutuan terus diperkasa dan lebih ramai atlet daripada Wilayah Persekutuan dapat dilahirkan untuk mengharum nama negara di persada antarabangsa,” titah Seri Paduka.

Turut hadir di majulis hari ini ialah Perdana Menteri Tun Dr Mahathir Mohamad dan isteri Tun Dr Siti Hasmah Mohd Ali, Timbalan Perdana Menteri Datuk Seri Dr Wan Azizah Wan Ismail dan Menteri Wilayah Persekutuan Khalid Abdul Samad.

Seri Paduka turut menitahkan para penerima darjah kebesaran bintang dan pingat Wilayah Persekutuan untuk menjaga maruah, integriti dan nama baik diri bagi mengekalkan kemuliaan dan martabat anugerah yang dikurniakan.

Seramai 188 individu dikurniakan darjah kebesaran, bintang dan pingat sempena Hari Wilayah Persekutuan tahun ini. — BERNAMA


PENGELUARAN KHAS RM10,000 YANG TERAKHIR – KWSP

KUALA LUMPUR: Kumpulan Wang Simpanan Pekerja (KWSP) berpendapat pengeluaran khas RM10,000 yang diumumkan Perdana Menteri Datuk Seri Ismail Sabri Yaakob hari ini, merupakan yang terakhir di bawah insiatif pengeluaran khas.

KWSP menyatakan kebimbangannya berhubung tahap simpanan persaraan pencarum pada hari tua mereka.

“Tatkala negara sedang membangunkan semula ekonomi dan lebih ramai rakyat kembali bekerja, KWSP berpendapat bahawa pengeluaran kali ini adalah yang terakhir di bawah inisiatif pengeluaran khas.

“KWSP ingin menekankan sekali lagi kebimbangannya mengenai kecukupan simpanan persaraan ahli dan berharap ini akan membawa ke arah pembinaan semula simpanan persaraan dan pembaharuan sistem keselamatan sosial negara,” dalam kenyataannya, hari ini.

Tambahnya, maklumat lanjut berkenaan kaedah permohonan pengeluaran khas tersebut serta mekanisme pembayaran akan dibuat KWSP dengan kadar segera.

Pengeluaran khas yang diumumkan Ismail Sabri hari ini merupakan pengeluaran keempat selepas i-Lestari dan i-Sinar yang dilaksanakan pada 2020, diikuti i-Citra pada Julai 2021 bagi memenuhi keperluan kewangan kecemasan pencarum semasa Perintah Kawalan Pergerakan (PKP).

Setakat akhir 2021, sebanyak RM101 bilion telah dikeluarkan di bawah tiga pengeluaran tersebut.—AlHijrah Online


ANGGOTA BADAN DIPERCAYAI MILIK PENDAKI WANITA HILANG DI GUNUNG SUKU DITEMUKAN

IPOH: Pasukan mencari dan menyelamat (SAR) hari ini menemukan anggota tubuh manusia dipercayai milik seorang daripada dua pendaki wanita yang dihanyutkan kepala air semasa mendaki di Gunung Suku, Simpang Pulai di sini semalam.

Penolong Pengarah Operasi Jabatan Bomba dan Penyelamat Malaysia (JBPM) Perak Muhammad Shahrizal Aris berkata anggota badan itu ditemukan di bawah timbunan kayu pada 10.20 pagi.

“Kita telah menjumpai separuh anggota badan mangsa yang tidak dapat dikenal pasti lagi milik siapa dan Pasukan Khas Taktikal Operasi Penyelamat Malaysia (STORM) telah membawa turun anggota badan itu seterusnya dihantar ke Hospital Raja Permaisuri Bainun, di sini untuk tindakan selanjutnya.

“Anggota badan itu ditemukan di lokasi berbeza dari lokasi sebelah kaki yang ditemukan petang semalam. Anggota badan itu dijumpai di kawasan bawah manakala kaki dijumpai di kawasan air terjun iaitu di kawasan atas,” katanya kepada pemberita di Pos Kawalan Tempat Kejadian (PKTK) di Kampung Pos Atap Baru di Jalan Simpang Pulai-Cameron Highlands, di sini hari ini.

Beliau berkata operasi SAR diteruskan hari ini bergantung kepada keadaan faktor cuaca iaitu operasi akan berhenti sementara sekiranya hujan.

Muhammad Shahrizal berkata seramai 53 anggota penyelamat terlibat dalam operasi itu terdiri daripada bomba, polis, Angkatan Pertahanan Awam Malaysia (APM), Jabatan Perhutanan Negeri Perak, Persatuan Malim Gunung Negeri Perak serta Unit Komunikasi RCRC Cameron Highlands.

Terdahulu, kelihatan pasukan SAR membawa keluar anggota badan berkenaan kira-kira 11.30 pagi tadi dan diserahkan kepada polis untuk tindakan selanjutnya.

Semalam, Ketua Polis Perak Datuk Mior Faridalathrash Wahid dilaporkan berkata kedua-dua wanita itu dikenali sebagai See Su Yen, 32, dan Ng Yee Chew, 46 tahun.

Beliau berkata semasa kejadian kira-kira 5 pagi, sekumpulan 29 pendaki gunung telah mendengar bunyi air dan tanah runtuh di atas gunung lalu mengambil keputusan untuk berpatah balik.

Namun, semasa dalam perjalanan turun ke kaki bukit, kepala air menimpa kumpulan pendaki tersebut dan dua orang pendaki gunung wanita itu yang berasal dari Cheras dan Klang, Selangor dipercayai telah dihanyutkan arus deras. – AlHijrah Online


KERETA TERHUMBAN KE SUNGAI RAJANG, DUA HILANG DAN SEORANG SELAMAT

SIBU: Dua individu dilaporkan hilang manakala pemandu kereta sedan itu selamat selepas kenderaan yang dinaiki mereka terhumban ke dalam Sungai Batang Rajang berdekatan Jeti Feri Tanjung Kunyit, kira-kira 15 kilometer dari sini awal pagi tadi.

Ketua Polis Daerah Sibu ACP Zulkipli Suhaili berkata laporan berhubung kejadian itu diterima kira-kira 2.03 pagi dan satu operasi mencari dan menyelamat (SAR) melibatkan polis, Jabatan Bomba dan Penyelamat Malaysia (JBPM) dan Angkatan Pertahanan Awam Malaysia sudah diaktifkan.

“Mangsa pertama seorang lelaki berumur 38 tahun telah berjaya ditemukan pada 7.30 pagi dan telah dibawa ke Hospital Sibu dan keadaan mangsa stabil, manakala usaha mengesan dua lagi mangsa masih diteruskan,” katanya dalam kenyataan hari ini.

Sementara itu, Pusat Gerakan Operasi (PGO) JBPM Sarawak dalam kenyataan berkata seorang daripada dua mangsa yang masih hilang dikenal pasti sebagai Philip Yiin Chung Leong, 61, sementara identiti seorang lagi mangsa belum diperoleh.

Kenyataan itu menyebut lima anggota JBPM dari Balai Bomba dan Penyelamat Sibu Sentral telah digerakkan ke lokasi itu bagi menyertai operasi SAR berkenaan.

“Pencarian dilakukan dengan menaiki sebuah bot dan dibantu empat anggota Polis Marin dalam sebuah lagi bot bagi menjalankan pencarian di permukaan air,” tambahnya.–AlHijrah Online


SOLO RIDE 4 SYRIA BELA NASIB PELARIAN

Banyak jalan menuju ke Roma! Ada banyak cara untuk membantu mereka memerlukan. Solo Ride 4 Syria anjuran Insan Care Wilayah Utara antara usaha NGO Malaysia membantu pelarían mangsa perang di Wilayah Syam.


PRK BATU SAPI DIADAKAN SELEPAS TAMAT PROKLAMASI DARURAT

PUTRAJAYA: Pilihan Raya Kecil (PRK) Parlimen P.185 Batu Sapi, Sabah akan diadakan dalam tempoh 60 hari selepas tamat tempoh Proklamasi Darurat yang diisytiharkan di kawasan itu, kata Pengerusi Suruhanjaya Pilihan Raya (SPR) Abdul Ghani Salleh.

Beliau berkata tempoh itu adalah sama seperti ketika SPR menerima pemakluman rasmi mengenai kekosongan luar jangka mana-mana kerusi Parlimen atau Dewan Undangan Negeri (DUN).

“Seolah-olah baru juga diterima surat (pemakluman) daripada speaker. Maknanya kita ada tempoh 60 hari untuk melaksanakan tugas kita melaksanakan pilihan raya,” katanya pada sidang media selepas mesyuarat urusan PRK Parlimen Gerik, Perak dan DUN Bugaya, Sabah hari ini.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 18 November telah mengisytiharkan Proklamasi Darurat di Parlimen P.185 Batu Sapi, Sabah, sekali gus menangguhkan PRK kerusi itu sebagai langkah proaktif untuk membendung penularan Covid-19.

Proklamasi darurat itu adalah berdasarkan Fasal (1) Perkara 150 Perlembagaan Persekutuan yang dilakukan selepas Seri Paduka memperhalusi penjelasan Perdana Menteri, Tan Sri Muhyiddin Yassin yang mempersembahkan nasihat beliau susulan keputusan mesyuarat jemaah menteri berhubung perkara tersebut.

PRK Batu Sapi itu perlu diadakan susulan kematian penyandangnya Liew Vui Keong pada 2 Oktober akibat jangkitan paru-paru, dan SPR sebelum ini menetapkan hari penamaan calon bagi PRK Batu Sapi pada 23 November, hari pengundian pada 5 Disember dan pengundian awal pada 1 Disember.

Ditanya mengenai kemungkinan proklamasi darurat akan diisytiharkan di Parlimen Gerik dan DUN Bugaya bagi mengelakkan PRK di kedua-dua kawasan itu seperti di Parlimen Batu Sapi, Abdul Ghani berkata SPR hanya melaksanakan tugas menjalankan pilihan raya seperti yang termaktub dalam Perlembagaan Persekutuan.

“Seandainya pengisytiharan proklamasi darurat dibuat seperti di Batu Sapi, kita di peringkat SPR akan menurut kehendak perisytiharan yang dibuat sekiranya berlaku darurat di Parlimen Gerik dan DUN Bugaya,” katanya.

Pada 24 November lepas, Dewan Rakyat dimaklumkan bahawa pengisytiharan darurat seperti mana dilaksanakan di Parlimen Batu Sapi akan dipertimbang di Parlimen Gerik dan DUN Bugaya yang bakal berdepan PRK, berikutan situasi semasa penularan wabak COVID-19 di seluruh negara.

Menteri di Jabatan Perdana Menteri (Parlimen dan Undang-undang) Datuk Takiyuddin Hassan bagaimanapun berkata perkara itu bergantung pada penilaian risiko oleh Kementerian Kesihatan (KKM) dan Majlis Keselamatan Negara (MKN).—AlHijrah Online / BERNAMA


TANAH RUNTUH CAMERON HIGHLANDS: DUA MAYAT DITEMUI

SIMPANG PULAI: Dua mangsa yang tertimbus bersama kenderaan dalam kejadian tanah runtuh di Laluan FT 185, Jalan Simpang Pulai-Blue Valley, Simpang Pulai telah ditemui dan disahkan meninggal dunia.

Mangsa pertama, Muhammad Hafiz Hamdi, 31, pemandu lori yang membawa muatan sayur dari Cameron Highlands ke Ipoh berjaya ditemui kira-kira jam 8 malam Khamis.

Seorang lagi mangsa berusia dalam lingkungan 50-an ditemui dalam kenderaan pelbagai guna (MPV) jenis Toyota Vellfire juga disahkan maut di tempat kejadian.

Ketua Polis Perak, Datuk Mior Faridalathrash Wahid berkata, identiti mangsa pertama yang berasal dari Tanjung Piandang, Parit Buntar berjaya dikenal pasti manakala identiti mangsa kedua masih dikesan.

“Operasi mengeluarkan mangsa masih diteruskan dan pasukan penyelamat mengalami kesukaran berikutan kenderaan tersebut tertimbus dengan tanah,” katanya.

Beliau turut mengesahkan Bukan dua, sebaliknya tiga kenderaan dikenal pasti tertimbus runtuhan tanah setakat ini selain lori dan MPV yang ditemukan terbalik dalam kejadian itu.

Bagaimanapun katanya, bilangan sebenar mangsa terperangkap dalam kenderaan itu masih belum dikenal pasti.

“Operasi masih diteruskan sehingga kesemua mangsa berjaya ditemui sebelum kerja-kerja pembersihan dijalankan,” katanya.

Operasi dilakukan oleh Pasukan Khas Taktikal Operasi Penyelamat Malaysia (STORM), Jabatan Bomba dan Penyelamat Malaysia (JBPM) Perak dan Pasukan Mencari dan Menyelamat Khas Malaysia (SMART). – Alhijrah Online / Hamimah Hamid


PESAWAT RINGAN TERHEMPAS, DUA TERSEPIT

IPOH: Dua individu tersepit apabila sebuah pesawat ringan terhempas di Jalan Dr Nazrin Shah berhampiran Medan Gopeng, Ipoh, malam ini.

Ketua Balai Bomba dan Penyelamat (BBP) Ipoh, Azman Hussin, berkata, pihaknya menerima panggilan kecemasan berhubung insiden itu pada jam 8.10 malam.

“Setiba di tempat kejadian, pasukan mendapati sebuah kapal terbang bersaiz kecil terhempas.

“Terdapat dua mangsa di dalam pesawat ringan tersebut,” katanya.

Menurut Azman, operasi mengeluarkan mereka sedang dijalankan. – AlHijrah Online / Hamimah Hamid


COVID-19: JUMLAH KES AKTIF BAWAH 200

KUALA LUMPUR: Angka kes aktif dengan kebolehjangkitan COVID-19 di Malaysia kini di bawah 200 kes, pertama kali sejak Perintah Kawalan Pergerakan (PKP) dikuatkuasakan pada 18 Mac lalu.

Ketua Pengarah Kesihatan Datuk Dr Noor Hisham Abdullah hari ini memaklumkan hanya 191 kes aktif di negara ini selepas tambahan 6 kes positif baharu yang dilaporkan hari ini.

“Sehingga 26 Jun 2020 jam 12 tengah hari terdapat enam kes baharu dilaporkan. Ini menjadikan jumlah kes positif COVID-19 di Malaysia adalah sebanyak 8,606 kes.

“Jumlah kes aktif dengan keboleh jangkitan adalah kurang daripada 200 iaitu 191 kes. Mereka telah diasingkan dan diberi rawatan di hospital,” kata Dr Noor Hisham dalam sidang media perkembangan terkini COVID-19 di Putrajaya hari ini.

Dr Noor Hisham turut memaklumkan 23 lagi kes sembuh dilaporkan hari ini menjadikan jumlah keseluruhan kes sembuh 8,294 bersamaan 96.4 peratus daripada jumlah keseluruhan kes.

Tiada kes kematian dilaporkan hari ini menjadikan angka keseluruhan korban COVID-19 di Malaysia kekal 121 kes. — AlHijrah Online / Zaim Zamani


TBS penanda aras terminal bas – Anthony Loke

Terminal Bersepadu Selatan (TBS) menjadi tumpuan 16,000 warga kota setiap hari untuk menggunakan perkhidmatan bas ke destinasi masing-masing.

Justeru, kemudahan dan perkhidmatan yang disediakan haruslah selesa dan memudahkan para penumpang.

Menteri Pengangkutan, Anthony Loke Siew Fook berkata, TBS akan dijadikan sebagai penanda aras bagi perkhidmatan terminal bas seluruh negara.

“Dari segi model dan pengurusan, infrastruktur dan sistem, TBS perlu dijadikan rujukan. Kita nak menuju ke tahap yang lebih tinggi iaitu dengan kemudahan dan sistem moden serta memberikan kemudahan dan keselesaan kepada penumpang”.

Selain itu, terminal bas juga perlu menyediakan ruang rehat pemandu bas sekiranya mereka ingin mandi atau tidur.

Perkara itu penting katanya bagi menjamin keselamatan penumpang.

Justeru, satu kerangka perkhidmatan dan undang-undang akan dibentuk agar setiap terminal bas perlu dilesenkan pada peringkat pusat dan bukan sekadar pada peringkat negeri.

Melalui kerangka tersebut, tahap piawaian minimum perlu dipatuhi oleh setiap pengendali terminal bas, termasuklah pengendali terminal bas swasta.

Katanya, kementeriannya akan memastikan tidak wujud pasaran terbuka atau free market dalam perkhidmatan terminal bas swasta sehingga membebankan penumpang.

Oleh itu, pengendali terminal bas swasta perlu patuh pada garis panduan yang diberikan Kementerian Pengangkutan, terutamanya yang membabitkan bayaran.

“Saya dah tegaskan pada pengendali terminal bas swasta bahawa kita tidak akan benarkan pasaran terbuka. Mereka tidak boleh kenakan bayaran mengikut suka hati mereka. Akan diadakan peraturan berkaitan perkara ini”.

Beliau berkata demikian dalam sidang media selepas melawat Terminal Bersepadu Selatan bagi memastikan kesediaan terminal tersebut menjelang  perayaan Tahun Baru Cina.


PM ANWAR SETUJU SUBSIDI, KAWALAN HARGA AYAM, TELUR DITERUSKAN SELEPAS 1 JULAI

KUALA LUMPUR:  Perdana Menteri, Datuk Seri Anwar Ibrahim bersetuju supaya pemberian subsidi serta kawalan harga ayam dan telur, yang sepatutnya berakhir 30 Jun ini, diteruskan selepas 1 Julai ini.

Kementerian Pertanian dan Keterjaminan Makanan serta Kementerian Perdagangan Dalam Negeri dan Kos Sara Hidup dalam kenyataan bersama hari ini memaklumkan bahawa perkara itu diputuskan setelah mengambil kira semua aspek termasuk memastikan industri ayam dan telur kekal mampan.

“Keputusan meneruskan pemberian subsidi ini (juga) diambil demi memastikan kesejahteraan rakyat terus terpelihara selaras aspirasi Kerajaan Malaysia MADANI,” menurut kedua-dua kementerian itu.

Sebelum ini, mesyuarat Jemaah Menteri pada 17 Feb lalu membuat keputusan meneruskan pemberian subsidi ayam dan telur bermula 1 Jan hingga 30 Jun ini.–AlHijrah Online


SEORANG MAUT, LORI DIESEL JATUH GAUNG

IPOH: Seorang lelaki maut apabila lori muatan diesel yang dinaikinya terjatuh ke dalam gaung dan terbakar di Kilometer 265 Lebuhraya Utara Selatan (PLUS) arah utara, pagi tadi.

Jurucakap Jabatan Bomba dan Penyelamat Negeri Perak berkata pihaknya menerima panggilan pada 7.52 pagi sebelum sepasukan anggota dari Balai Bomba dan Penyelamat (BBP) Meru dengan bantuan BBP Ipoh digegaskan ke lokasi kejadian.

“Setibanya jentera di lokasi kejadian mendapati kemalangan melibatkan sebuah lori terjatuh ke dalam gaung dan terbakar.

“Operasi pemadaman dan penyelamatan sedang giat dijalankan ketika ini,” katanya dalam satu kenyataan hari ini.-AlHijrah Online


TV ALHIJRAH SOLIDARITI JURUFOTO PALESTIN BUTA MATA KIRI

KUALA LUMPUR: AlHijrah Media Corporation (TV AlHijrah) menjadi media Malaysia pertama yang menterjemahkan solidaritinya dengan jurufoto Palestin, Muath Armaneh yang kehilangan mata kiri akibat ditembak rejim zionis Israel, Jumaat lalu.

Solidariti yang dimulakan masyarakat dunia itu bermula dengan Berita TV AlHijrah jam 8 malam tadi apabila pembaca berita, Adi Akmal Sehrom, membaca segmen akhir berita sambil membalut mata kirinya.

Ianya simbolik solidariti dengan jurufoto dari Tebing Barat itu yang ditembak rejim zionis pada Jumaat lalu ketika membuat liputan keganasan di Hebron.

Sebelum ini, klip video jurugambar sambilan yang berusia 35 tahun, berdarah mata kirinya dipapah ke kawasan selamat sambil memegang kamera, viral di seluruh dunia.

Malah ketika ditemubual AFP, Muath berkata beliau berdiri jauh dari kawasan protes dan memakai jaket tertera perkataan “PRESS” dan helmet tetapi tetap menjadi sasaran rejim.

“TV AlHijrah (TVAH) turut merasakan tempiasnya apabila petugas media dilakukan sedemikian rupa.

“Maka, bermula malam ini, kami bersolidariti bersama Muath dan seluruh rakyat Palestin,” kata Ketua Jabatan Berita dan Hal Ehwal Semasa (NCA) TVAH, Ardi Herman Mardzi.

Mendapat inspirasi dari rakan sejawat di Gaza yang membaca berita dengan mata kiri berbalut sebagai solidariti jurufoto Palestin, Ketua Pegawai Eksekutif TVAH, Namanzee Harris, meminta Ardi melakukan tindakan sama.

Bukan hanya di Berita AlHijrah, pengacara bagi program Analisis yang diterajui Finaz Yunus turut menyatakan solidariti sama, diikuti program Assalamualaikum pagi esok.

Isu perjuangan Palestin yang menuntut hak dan kebebasan mereka dari penjajahan Israel antara isu utama diketengahkan TVAH termasuk di slot Glob AlHijrah yang bersiaran setiap Ahad jam 8.45 malam. — AlHijrah Online/Syed Azwan Syed Ali


AZEEM PECAH REKOD 100M KEBANGSAAN

KUALA LUMPUR: Atlet pecut muda negara Muhammad Azeem Mohd Fahmi memecahkan rekod 100 meter (m) kebangsaan dengan catatan 10.09 saat (s) pada Kejohanan Olahraga Dunia Bawah 20 Tahun di Stadium Olimpik Pascual Guerrero di Cali, Colombia, awal pagi tadi waktu Malaysia.

Pelari berusia 18 tahun itu memadam rekod lama 10.18s yang dicipta bekas jaguh pecut Asia Tenggara Khairul Hafiz Jantan pada Sukan Malaysia (Sukma) 2016 di Kuching, Sarawak.

Catatan 10.09s dilakukan Muhammad Azeem dalam saingan saringan lapan itu menyaksikan beliau muncul pelari pertama melintas garisan penamat dengan mengejutkan atlet Jepun berusia 19 tahun, Hiroki Yanagita di tempat kedua dengan masa 10.24s.

Muhammad Azeem dan Yanagita masing-masing mengesahkan tempat ke separuh akhir yang dijadual berlangsung awal pagi esok.

Pada masa sama, hanya pelari Botswana berusia 19 tahun, Letsile Tebogo yang berlari dalam saringan tiga mencatat masa lebih pantas daripada Muhamamd Azeem selepas memperbaharui rekod kejohanan dengan catatan masa 10s.

Sementara itu, pemenang pingat emas 100m dan 200m Sukan SEA ke-31 di Hanoi, Vietnam, Puripol Boonson dari Thailand turut menjuarai saringan enam dengan melakar masa 10.20s untuk mengesahkan tempat di separuh akhir.

Muhammad Azeem sebelum ini turun ke Kejohanan Olahraga Dunia B-20 dengan reputasi sebagai remaja keempat terpantas Asia masing-masing dalam 100m dan 200m berdasarkan catatan masa sehingga Julai lepas.

Berdasarkan catatan masa peribadi terbaik, Yanagita merupakan terpantas dengan catatan 10.16s diikuti Boonson (10.19s), Wang Shuang dari China (10.23s) dan Muhammad Azeem di kedudukan keempat dengan catatan 10.28s yang dicipta pada Kejohanan Olahraga Perak Allcomers di Ipoh, Jun lepas.

Dalam acara 200m, Booson merupakan yang terpantas selepas merakam masa 20.19s, diikuti atlet Korea Selatan, Son Ji-won (20.80s), Yan Haibin dari China (20.88s) dan Muhammad Azeem dengan catatan 20.89s yang dilakukan pada Kejohanan Remaja Sarawak di Kuching, bulan lepas.

Muhammad Azeem turut akan mengambil bahagian dalam 200m di Cali dengan acara itu dijadual bermula 3 Ogos (4 Ogos Malaysia).

Kejayaan Muhammad Azeem itu mendapat reaksi Menteri Belia dan Sukan Datuk Seri Ahmad Faizal Azumu.

“Pencapaian luar biasa dari bumi Colombia!!!. Teruskan momentum kejayaan ini Azeem,” katanya dalam ciapan di Twitter. – AlHijrah Online


IKLAN JUDI RAYA: LIMA LELAKI, TIGA WANITA DITAHAN POLIS

KUALA LUMPUR: Lapan individu ditahan kerana terlibat dalam proses penghasilan video iklan perjudian bertemakan Hari Raya Aidilfitri, yang tular di media sosial hingga mengundang kemarahan netizen.

Timbalan Ketua Polis Negara Datuk Seri Acryl Sani Abdullah Sani berkata individu yang ditahan antaranya pelakon, ejen artis, juruvideo, jurukamera, penerbit serta pengarah dalam penggambaran video tersebut.

“Kesemua mereka mengaku menerima bayaran bagi pembikinan video itu yang diadakan di dua lokasi iaitu Ampang dan Hulu Langat, Selangor pada 13 Mac lepas. Usaha mengesan dalang sebenar di sebalik pembikinan video berkenaan masih diteruskan.

“Kesemua mereka mengaku menerima bayaran untuk berlakon dalam iklan berdurasi 2 minit satu saat itu sebanyak RM180 seorang,” katanya.

Kesemua mereka direman dan disiasat mengikut Seksyen 504 Kanun Keseksaan, Seksyen 233 Akta Komunikasi dan Multimedia 1998 serta Seksyen 4(1)(G) Akta Rumah Judi Terbuka 1953.

Buat masa ini, polis telah menerima 38 laporan berhubung perkara itu.

Acryl Sani menasihati orang ramai untuk tidak membuat sebarang spekulasi kerana siasatan masih dijalankan, dan mereka yang mempunyai sebarang maklumat berhubung kes itu boleh menyalurkannya kepada polis.–AlHijrah Online


ZAHID TIDAK BOLEH BAWA MANDAT PARTI TANPA PERSETUJUAN MKT UMNO, MT BN

KUALA LUMPUR: Presiden UMNO, Datuk Seri Ahmad Zahid Hamidi tidak boleh membawa mandat parti tanpa persetujuan Majlis Kerja Tertinggi UMNO dan Majlis Tertinggi Barisan Nasional.

Menteri Besar Johor Datuk Onn Hafiz Ghazi berkata, sebarang keputusan yang dibuat oleh presiden parti tanpa proses itu dikira tidak sah dari segi perlembagaan parti.

“Sementara ahli UMNO menunggu tindakan berjiwa besar presiden untuk meletak jawatan dengan kadar yang segera, beliau sebaliknya, kalau betul sebagaimana yang dilaporkan media, sedang sibuk berunding dengan Pakatan Harapan DAP.

“Beliau yang telah mengetuai kita semua ke medan perang dan disebabkan imejnya antara punca kekalahan teruk BN, tidak sepatutnya mewakili parti untuk berunding dengan mana-mana pihak.

“Keputusan terakhir UMNO adalah tidak akan bekerjasama dengan Datuk Seri Anwar dan DAP. Marilah kita terus bermaruah dan berprinsip walaupun diuji dengan kekalahan. InsyaAllah ada hikmahnya,” kata Onn Hafiz hari ini.

Beliau dalam pada itu sekali lagi memohon dan merayu agar Ahmad Zahid segera meletak jawatan secara terhormat sebagai Presiden UMNO.

Sebuah portal media tempatan melaporkan terdapat pertemuan antara pimpinan Barisan Nasional dan Pakatan Harapan di Hotel Seri Pacific pagi ini, namun perincian pertemuan itu tidak didedahkan.

Semalam Ahmad Zahid berkata BN tidak pernah berunding dengan Gabungan Parti Sarawak (GPS) untuk memberikan persetujuan bagi penubuhan Kerajaan Persekutuan bersama Perikatan Nasional (PN).

BN juga kata Ahmad Zahid, tidak melakukan sebarang rundingan dengan PN bagi tujuan itu.

Beliau berkata demikian sebagai maklum balas kenyataan Pengerusi GPS Tan Sri Abang Johari Tun Openg, yang juga Premier Sarawak, bahawa gabungan itu hari ini bersetuju untuk membentuk gabungan bersama PN, BN dan Gabungan Rakyat Sabah (GRS) bagi membentuk Kerajaan Persekutuan. – AlHijrah Online


JURUTERBANG CEDERA PESAWAT TERGELINCIR DARI LANDASAN DI LANGKAWI

LANGKAWI: Seorang juruterbang pelatih wanita cedera ringan apabila pesawat latihan yang dikendalikannya, tergelincir dari landasan ketika sedang mendarat di Lapangan Terbang Antarabangsa Langkawi, semalam.

Pengarah Jabatan Bomba dan Penyelamat (JBPM) Kedah Sayani Saidon berkata pihaknya menerima panggilan kecemasan berhubung kejadian itu pada pukul 8.15 malam, sebelum sepasukan anggota dari Balai Bomba dan Penyelamat (BBP) Langkawi ke tempat kejadian.

“Kejadian melibatkan sebuah pesawat latihan komersial (swasta) jenis Diamond-14 yang tergelincir dari landasan dan menyebabkan mangsa berumur 28 tahun, mengalami kecedaraan ringan di bahagian pinggang dan lutut di kedua-dua bahagian kaki.

“Mangsa telah dikeluarkan oleh pasukan bomba dan telah dihantar ke Hospital Sultanah Maliha, Langkawi untuk rawatan lanjut,” katanya dalam satu kenyataan malam tadi.

Sementara itu, Ketua Polis Daerah Langkawi ACP Shariman Ashari ketika dihubungi mengesahkan kejadian berkenaan.

Dalam pada itu, pihak Berkuasa Penerbangan Awam Malaysia (CAAM) memaklumkan pesawat jenis Diamond DA-40D, 9M-HMW yang dikendalikan HM Aerospace Sdn Bhd (HMA) itu, hilang kawalan semasa pendaratan sebelum terbabas keluar dari landasan.

Ketua Pegawai Eksekutif CAAM Datuk Kapten Chester Voo berkata kemalangan menyebabkan kerosakan pada struktur kapal terbang, namun pesawat tersebut telah dialihkan pada 10.25 malam ini, bagi memastikan keselamatan operasi landasan.

“Landasan telah dibuka kepada penerbangan berjadual komersil pada 10.29 malam,” katanya dalam kenyataan malam ini.

Biro Siasatan Kemalangan Udara di bawah Kementerian Pengangkutan Malaysia, akan menjalankan siasatan lanjut mengikut Bahagian XXVI Peraturan-Peraturan Penerbangan Awam 2016. – AlHijrah Online


HENTIKAN ‘PERCATURAN DAN PERMAINAN’ HARGA AYAM – MAFI

KUALA TERENGGANU: Para pemain industri ternakan ayam di negara ini diingatkan supaya tidak meneruskan ‘percaturan dan permainan’ harga melalui pengurangan bekalan ayam di pasaran dengan pelbagai alasan kerana tindakan itu sangat membebankan rakyat ketika ini.

Timbalan Menteri Pertanian dan Industri Makanan II Datuk Dr Nik Muhammad Zawawi Salleh berkata masalah kekurangan bekalan ayam di pasaran ketika ini tidak sepatutnya berlaku kerana pada asasnya, bekalan untuk pasaran tempatan adalah sangat mencukupi.

“Bila dikatakan berlaku bekalan ayam tidak mencukupi, ini bermaksud ada benda-benda tak betul yang wujud… Tidak dinafikan memang ada penyakit ayam dan beratnya tidak sesuai untuk dijual, namun situasi itu sentiasa berlaku sepanjang masa,” katanya kepada pemberita pada majlis sambutan Aidilfitri Lembaga Kemajuan Ikan Malaysia (LKIM) Terengganu di sini, hari ini.

Menurut beliau, pihaknya juga sedang bekerjasama dengan Kementerian Perdagangan Dalam Negeri dan Hal Ehwal Pengguna untuk meneliti mengapa perkara itu berlaku dan berharap pemain dalam industri ayam di negara ini dapat bersama-sama kerajaan membantu rakyat.

“Katakan contoh sebelum ini untung untuk seekor ayam ialah RM2, apa salahnya dalam situasi sukar ini mereka ambil untung RM1 namun konsisten untuk ternak ayam secara berpanjangan dan jangan ada percaturan harga,” katanya.–AlHijrah Online


PERKHIDMATAN MOHD SHAFIQ SEBAGAI KPPA DITAMATKAN 12 DIS

PUTRAJAYA: Kerajaan memutuskan untuk menamatkan perkhidmatan Datuk Seri Mohd Shafiq Abdullah sebagai Ketua Pengarah Perkhidmatan Awam (KPPA), berkuat kuasa 12 Dis, kata Ketua Setiausaha Negara Tan Sri Mohd Zuki Ali.

Mohd Zuki berkata penamatan itu selaras dengan Peraturan 49(3) Peraturan-Peraturan Pegawai Awam (Kelakuan dan Tatatertib) 1993 [P.U. (A) 395/1993] dan dibersarakan mengikut Subseksyen 10(5)(d) Akta Pencen 1980 [AKTA 227] yang membolehkan beliau menikmati semua faedah persaraan yang layak baginya.

“Keputusan ini diambil, setelah melalui semua prosedur bagi Penamatan Demi Kepentingan Awam (PDKA) dan telah diteliti keteraturannya oleh Jabatan Peguam Negara,” katanya dalam kenyataan hari ini.

Mohd Zuki berkata beliau bagi pihak kerajaan merakamkan setinggi-tinggi penghargaan dan terima kasih kepada Mohd Shafiq, atas jasa dan khidmat bakti beliau kepada negara sebagai penjawat awam.

“Saya menyeru kepada semua penjawat awam untuk terus memberikan komitmen dan dedikasi dalam menjalankan tugas yang diamanahkan demi negara yang kita cintai,” katanya.

Mohd Shafiq, 58, dilantik sebagai KPPA berkuat kuasa 10 Feb, bagi menggantikan Tan Sri Mohd Khairul Adib Abd Rahman yang bersara wajib pada 16 Jan lepas.

Sebelum ini, tular di media sosial berhubung dakwaan seorang pegawai tinggi kerajaan telah mengeluarkan kata-kata kesat terhadap seorang pegawai Imigresen di Lapangan Terbang Antarabangsa Kuala Lumpur (KLIA), dalam satu insiden pada 3 Ogos lepas.

Rententan itu, Mohd Zuki pada 7 Ogos lepas mengumumkan penubuhan satu Jawatankuasa Siasatan, yang dipengerusi Peguam Negara Tan Sri Idrus Harun, bagi menyiasat dakwaan insiden melibatkan seorang pegawai tinggi kerajaan dan pegawai Imigresen di KLIA itu.–AlHijrah Online


TAHUN BARU: KURANGKAN AGENDA DAN KETEGANGAN POLITIK DEMI KESTABILAN NEGARA

KUALA LUMPUR: Yang di-Pertuan Agong (YDPA) Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah menzahirkan ucapan Tahun Baru 2020 kepada seluruh rakyat Malaysia.

Menurut kenyataan Datuk Pengelola Bijaya Diraja Istana Negara, Datuk Ahmad Fadil Shamsuddin, Seri Paduka Baginda amat prihatin terhadap nasib rakyat dan merasakan segala keperitan hidup rakyat, terutamanya golongan yang telah kehilangan orang tersayang mahupun punca pendapatan, akibat COVID-19.

“Penularan wabak tersebut melanda dunia dan negara sejak awal tahun telah memaksa rakyat menjalani kehidupan harian di luar kebiasaan dalam pelbagai aspek malah mengancam keselamatan diri dan menjejaskan kesejahteraan ekonomi negara serta sosioekonomi rakyat.

“Baginda turut menzahirkan harapan agar rakyat terus bersabar dan cekal dalam mengharungi dugaan ini serta mendoakan agar musibah yang menimpa pulih seperti sedia kala,” kata Ahmad Fadil.

Seri Paduka Baginda berdua turut menzahirkan rasa syukur ke hadrat Ilahi kerana Malaysia sentiasa dirahmati nikmat keamanan dan perpaduan meskipun sepanjang 2020, negara yang kita cintai bersama ini dilanda pelbagai ujian.

Selari dengan peningkatan kes positif harian COVID-19, baginda menasihati rakyat supaya sentiasa menjaga keselamatan dan kesihatan diri serta keluarga dengan mematuhi prosedur operasi standard (SOP) yang ditetapkan oleh kerajaan.

“Sesungguhnya, Seri Paduka Baginda berdua sentiasa inginkan kesejahteraan dan kemakmuran rakyat jelata terpelihara dan ini amat bergantung kepada kestabilan politik dan pentadbiran negara.

“Baginda turut menzahirkan setinggi penghargaan kepada wira dan wirawati petugas barisan hadapan di atas pengorbanan yang dicurahkan tanpa mengira masa dan penat lelah dalam memikul tanggungjawab memerangi wabak ini demi keselamatan dan kesejahteraan negara,” kata Ahmad Fadil.

Semua pihak khususnya ahli-ahli politik turut dinasihati baginda untuk mengurangkan agenda dan ketegangan politik dengan berganding bahu dan memberi tumpuan membela kebajikan rakyat serta mengutamakan proses pemulihan ekonomi bagi mengekalkan kestabilan negara.

“Seharusnya, kita semua perlu sentiasa bermuhasabah untuk mengambil iktibar serta teladan daripada peristiwa dan cabaran yang telah dilalui pada tahun lalu untuk memperbaiki diri, keluarga, komuniti dan negara secara keseluruhannya,” kata Ahmad Fadil.

Al-Sultan Abdullah dan Tunku Azizah mendoakan agar keamanan negara dapat dikekalkan serta keharmonian hubungan antara kaum, kemakmuran ekonomi dan kesejahteraan hidup rakyat yang sentiasa berpegang pada prinsip rukun negara dan keluhuran Perlembagaan Persekutuan.

“Allah SWT sentiasa membantu orang-orang yang berusaha, dengan semangat perpaduan dan daya tahan yang jitu kita mampu bersama menghadapi segala cabaran dan ujian.

“Semoga tahun 2021 dikurniakan oleh Allah SWT dengan keadaan lebih baik berbanding tahun-tahun yang lalu,” kata Ahmad Fadil.

Seri Paduka Baginda mengajak seluruh rakyat bersama-sama mendoakan negara sentiasa dilindungi daripada segala bentuk ancaman serta dikurniakan perpaduan dan kemakmuran berkekalan, serta baginda berdua mendoakan pemerintah, pemimpin dan rakyat Malaysia terus dirahmati dan diberkati Allah SWT.—AlHijrah Online


COVID-19: MALAYSIA-TURKI SEDIA KERJASAMA BANGUNKAN VAKSIN

KUALA LUMPUR: Malaysia sedia bekerjasama dengan Turki dalam membangunkan vaksin dan ubat-ubatan berkaitan COVID-19.

Perdana Menteri, Tan Sri Muhyiddin Yassin yang menerima panggilan Presiden Turki, Recep Tayyip Erdogan semalam, memaklumkan kedua-dua pemimpin negara itu turut bersepakat untuk memanfaatkan kekuatan dan kepakaran masing-masing dalam memerangi penularan pandemik dan pasca-COVID-19.

“Semalam saya menerima panggilan telefon daripada Tuan Yang Terutama Recep Tayyip Erdogan, Presiden Turki. Saya menzahirkan rasa simpati dan solidariti Malaysia atas bilangan kes dan jumlah kematian yang tinggi akibat COVID-19 yang direkodkan di Turki.

“Saya juga berkongsi pengalaman Malaysia dalam menangani COVID-19, antaranya, pelaksanaan beberapa siri Perintah Kawalan Pergerakan (PKP) sejak 18 Mac lalu yang menyaksikan jumlah jangkitan dan kematian semakin menurun manakala kadar pemulihan kini melebihi 80 peratus,” katanya dalam entri Facebooknya hari ini.

Perdana Menteri berkata langkah memperkasa hubungan dua hala sedia ada dan meningkatkan kerjasama dalam bidang perdagangan, pelaburan, pelancongan, pendidikan tinggi, perubatan dan teknologi pertahanan turut dibincang bersama Erdogan.

Presiden Turki itu turut membangkitkan peranan besar Malaysia dalam memperjuang nasib rakyat Palestin.

Muhyiddin berkata Turki menyeru agar Malaysia terus aktif di persada antarabangsa, antaranya, menolak sekeras-kerasnya tindakan unilateral Israel ke atas Palestin termasuk merampas tanah milik rakyat Palestin.

“Saya mengulangi komitmen Malaysia untuk terus bekerjasama dengan mana-mana negara yang mempunyai objektif yang sama iaitu menyokong rakyat Palestin untuk bebas daripada penjajahan Israel dan merealisasikan aspirasi sebuah negara Palestin yang bebas.

Kedua-dua pemimpin mengakhiri perbualan kira-kira 30 minit itu dengan bersepakat menekankan bahawa semua inisiatif kerjasama dua hala harus disambung semula sebaik saja pandemik COVID-19 berakhir.

Muhyiddin dan Erdogan juga turut mengucapkan salam Aidilfitri dalam perbualan itu. — AlHijrah Online


SELARAS KOS URUS JENAZAH DI SETIAP NEGERI

Laporan disiarkan Berita Alhijrah pada 24 November 2020. — AlHijrah Online


ELAK KE AIR TERJUN LATA BAYU, CUACA TIDAK MENENTU – APM

ALOR SETAR: Angkatan Pertahanan Awam Malaysia (APM) Kedah menasihati orang ramai supaya tidak mengunjungi kawasan air terjun Lata Bayu, Asam Jawa di Baling buat sementara waktu berikutan cuaca tidak menentu selain berada dalam fasa peralihan monsun pada masa ini.

Ketua Bahagian Operasi Bencana APM Kedah Kapten (PA) Saifuddin Abdullah berkata air terjun Lata Bayu termasuk dalam senarai 39 lokasi rekreasi air yang dikenal pasti kawasan hot spot di Kedah berisiko tinggi berlaku fenomena kepala air.

Beliau berkata kejadian kepala air yang terbaharu berlaku di Lata Bayu itu pada 31 Ogos lepas setelah hujan lebat dengan dua mangsa wanita terperangkap dalam kejadian itu berjaya diselamatkan.

“Orang ramai perlu berhati-hati ketika mengunjungi kawasan rekreasi terutama air terjun itu untuk beriadah atau berkhemah kerana air terjun Lata Bayu juga antara lokasi panas berlaku aliran puing di daerah Baling,” katanya pada sidang media di sini hari ini.

Mengulas lanjut, Saifuddin berkata daerah Baling mencatatkan jumlah tertinggi lokasi rekreasi air yang berisiko untuk berlakunya kejadian kepala air iaitu sebanyak 11 lokasi, diikuti daerah Yan (enam lokasi) dan Sik (lima lokasi).

“Selain Lata Bayu, 10 kawasan lain berisiko di Baling ialah Kuala Kedua; Lata Bukit Hijau, Teratak Simpul; Lata Celak Iboi; Air Panas Ulu Legong; Lubuk Badak; Sungai Pam; Lata Baling; Lubuk Pedati; dan Lata Nering,” katanya.

Sementara itu, beliau berkata sebanyak 1,100 anggota APM Kedah kini bersiap sedia untuk dikerahkan bagi menghadapi banjir kilat yang dijangka berlaku ketika fasa peralihan Monsun Timur Laut.

“Sebanyak 357 kawasan berisiko banjir dikenal pasti terutamanya di sepanjang Lembangan Sungai Muda, kawasan berisiko tumpuan juga melibatkan daerah Kulim; Baling; Kuala Muda; Bandar Baharu; Kota Setar dan Kubang Pasu,” katanya. –AlHijrah Online


TIADA LAYANAN PERUBATAN ISTIMEWA UNTUK NAJIB RAZAK

PUTRAJAYA: Tiada layanan atau rawatan istimewa diberikan kepada bekas Perdana Menteri Datuk Seri Najib Abdul Razak.

Itu tegas Menteri Kesihatan Khairy Jamaluddin Abu Bakar berhubung perkembangan kesihatan Najib Razak selepas dimasukkan ke Hospital Rehabilitasi Cheras untuk rawatan lanjut dan fisioterapi pada 19 September lalu.

“Saya telah difahamkan bahawa pakar perunding akan mengadakan sidang keluarga bersama beliau dan ahli keluarga dalam masa terdekat bagi memaklumkan situasi terkini keadaan kesihatan serta pelan rawatan untuk Najib Razak.

“Beliau diberikan latihan untuk melakukan sendiri rawatan rehab tersebut. Selepas sidang keluarga dibuat, Najib Razak akan dihantar balik semula ke Penjara Kajang sebaik saja pakar perunding perubatan memberi pelepasan perubatan ke atas beliau,” katanya, hari ini.

Tambahnya, beliau tidak campur tangan dan menggunakan kuasanya sebagai Menteri Kesihatan dalam menentukan rawatan kepada bekas perdana menteri itu.

Jelasnya lagi, akses kemudahan perubatan yang diberikan sebelum ini selaras dengan prosedur operasi standard (SOP) Kementerian Kesihatan (KKM) yang mana layanan sama akan turut diberikan kepada banduan lain yang memerlukan.

Sebelum ini, Najib Razak dimasukkan ke Hospital Kuala Lumpur atas faktor kesihatan tertentu.—AlHijrah Online


KUALA LUMPUR DILANDA RIBUT, HUJAN LEBAT

KUALA LUMPUR: Beberapa kawasan di Wilayah Persekutuan (WP) Kuala Lumpur dilanda ribut serta hujan lebat, kira-kira jam 7 petang tadi.

Beberapa gambar dan video tular di media sosial memaparkan keadaan ribut dan hujan lebat di ibu kota yang menyebabkan kerosakan jalan, premis perniagaan, rumah serta kenderaan.

Pusat Gerakan Operasi Jabatan Bomba dan Penyelamat Malaysia Kuala Lumpur (PGOKL) berkata lapan kereta dan lima motosikal mengalami kerosakan akibat dihempap pokok tumbang susulan ribut yang melanda di beberapa lokasi di sekitar ibu negara.

Setakat ini tiada kemalangan jiwa terlibat dan cuaca mula reda kira-kira jam 8.30 malam. –AlHijrah Online


PENGGIAT NASYID JADI BILAL RAWATIB DI WILAYAH PERSEKUTUAN

KUALA LUMPUR: Kerajaan menyediakan beberapa pelan khas untuk membantu penggiat nasyid yang terjejas akibat impak Covid-19 dengan pelaksanaan Perintah Kawalan Pergerakan (PKP) sejak Mac lalu.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad berkata antara pelan jangka pendek adalah melantik artis nasyid sepenuh masa untuk bertugas sebagai bilal rawatib di masjid dan surau di Wilayah Persekutuan.

Perkara itu antara keputusan dibuat Zulkifli selepas mengadakan perjumpaan dengan Munsyid Malaysia dan Nasyeed.com, yang mewakili penggiat nasyid tanah air, di Pusat Penyiaran Digital TV AlHijrah semalam. — AlHijrah Online


TEKANAN PERASAAN PUNCA PESARA GURU LONGGOKAN SAMPAH DEPAN RUMAH

SIMPANG PULAI: Sekali pandang, sebuah rumah di Taman Bersatu, Simpang Pulai ini nampak seperti tapak pelupusan sampah.

Namun, rumah yang dipenuhi dengan timbunan plastik, kotak-kotak, tin kosong dan sisa makanan sebenarnya dihuni seorang warga emas.

Tekanan perasaan dikatakan punca pesara guru berusia lingkungan 60-an itu keluar berbasikal setiap hari mengutip sampah di premis-premis berhampiran untuk dibawa balik.

Malah longgokan sampah itu dilihat telah menutupi pintu rumahnya dan warga emas tersebut akan memanjat bukit sampah setinggi 1.5 meter tersebut untuk masuk dan keluar dari rumah dua tingkat miliknya.

Hobi pelik wanita terbabit menimbulkan perasaan kurang senang dalam kalangan jiran-jiran ekoran bau busuk serta bimbang dengan jangkitan penyakit.

Menurut penduduk, Zakaria Mohd. Saad, mereka telah membuat banyak aduan kepada pihak polis dan Majlis Bandaraya Ipoh (MBI) berhubung masalah itu.

“Susahlah, kita duduk sini susah, nyamuk banyak penyakit banyak, tahulah rumah dia tapi sudah sampai ke luar jalan.

“Mana boleh macam ni sebab bau dan boleh sebabkan penyakit. Kami pun dah banyak buat laporan, bila sudah dibersihkan nanti dia kutip semula sampah-sampah tu,” katanya.

Pagi tadi, Exco Negeri, Datuk Dr Wan Norashikin Wan Noordin turun padang meninjau kerja-kerja pembersihan melalui Operasi Penghapusan Kacau Ganggu MBI bagi membersihkan rumah terbabit.

Menurut Wan Norashikin, sebanyak lima lori dengan setiap satunya boleh memuatkan tujuh tan sampah terlibat dalam operasi pembersihan tersebut.

“Untuk jangka panjang pula kita telah berbincang juga dengan beliau tadi iaitu kita katakan hobinya atau pun kebiasaan dirinya yang mengutip barangan ini, saya dah bincang dengan pusat kitar semula dan dia boleh bawa sampah-sampah ke sana untuk kitar semula.

“Kalau dia nak membantu dia akan diambil untuk membantu pusat kitar semula ni lah, di tempat tu tapi bukan di sini lagi,” katanya.

Ujar Wan Norashikin, kerajaan negeri melalui Jabatan Kebajikan Masyarakat juga akan memberi khidmat kaunseling serta sedang mengesan tiga orang anak serta suaminya yang dipercayai tinggal berhampiran namun bertindak tinggal berasingan ekoran kegemaran mengutip sampah wanita itu. — AlHijrah Online / Hamimad Hamid


LELAKI DURJANA LIWAT ANAK SAUDARA

KULIM: Seorang lelaki dihadapkan ke Mahkamah Sesyen Kulim hari ini, atas dua pertuduhan melakukan amang seksual terhadap anak saudara lelakinya yang berusia 6 tahun sejak Ogos lalu.

Tertuduh Roslan Hasan, 62 tahun, bagaimanapun membuat pengakuan tidak bersalah selepas pertuduhan dibacakan di hadapan Hakim, Musyiri Peet.

Berdasarkan pertuduhan itu, tertuduh didakwa melakukan amang seksual fizikal dengan memasukkan jari ke dalam dubur mangsa.

Perbuatan itu dilakukan di rumahnya di Taman Senangin kira kira jam 3 petang pada pertengahan Ogos 2020.

Bagi pertuduhan kedua, tertuduh melakukan perbuatan menggesel kemaluan pada dubur mangsa pada jam 4 petang sekitar pertengahan Ogos 2020 di alamat yang sama.

Tertuduh yang berkerja sebagai pemandu teksi didakwa mengikut Seksyen 14 (b) Akta Kesalahan Seksual Kanak-kanak 2017 bagi kedua-dua kesalahan terbabit.

Bagi kesalahan itu, tertuduh boleh dihukum penjara maksimum 20 tahun dan sebatan jika sabit kesalahan serta hendaklah diperintahkan untuk menjalani pengawasan polis selama tiga tahun, jika sabit kesalahan.

Tertuduh juga didakwa dengan sengaja melakukan persetubuhan yang bertentangan aturan tabii tanpa kerelaan.

Terdahulu, Hakim membenarkan tertuduh diikat jamin RM8,000 bersama seorang penjamin dengan syarat perlu melaporkan diri di balai polis setiap bulan.

Mahkamah turut perintahkan jaminan tertuduh akan ditarik serta merta sekiranya didapati mengganggu mangsa.

23 November depan ditetapkan untuk sebutan semula kes. — AlHijrah Online.


WARGA EMAS MAUT DIHEMPAP JENTOLAK

KOTA KINABALU: Seorang lelaki warga emas maut dihempap jentolak ketika melakukan kerja-kerja mengangkut tanah di Kampung Tuan, dekat Tenom, pagi tadi.

Dalam kejadian kira-kira 10 pagi, mangsa berusia lingkungan 60-an disahkan meninggal dunia di lokasi kejadian oleh pegawai perubatan sebelum diserahkan kepada pihak polis untuk tindakan lanjut.

Pusat Gerakan Operasi, Jabatan Bomba dan Penyelamat Malaysia (JBPM) Sabah dalam kenyataan memaklumkan pihaknya menerima panggilan kecemasan mengenai kejadian itu pada 10.12 pagi.

Sepasukan anggota Balai Bomba dan Penyelamat Tenom bergegas ke lokasi kejadian terletak lapan kilometer dari balai selepas menerima panggilan kecemasan.

Operasi ditamatkan pada 11.49 pagi.-AlHijrah Online


SOP SOLAT JUMAAT, STATUS HAJI DIUMUM KHAMIS INI – ZULKIFLI

PUTRAJAYA: Prosedur standard operasi (SOP) solat Jumaat dan solat jemaah di masjid dan surau ketika Perintah Kawalan Pergerakan Pemulihan (PKPP) dan status ibadah haji akan diumum, Khamis ini.

Menteri di Jabatan Perdana Menteri  (Hal Ehwal Agama), Senator Datuk Dr Zulkifli Mohamad Al Bakri berkata SOP solat berjemaah dan solat Jumaat ketika PKPP yang bermula esok akan diumumkan selepas perbincangan dilakukan dengan pihak berkaitan.

“Kita buat perbincangan secara khusus dengan pihak berautoriti dan ada kena mengena dengan dasar yang ingin diputuskan. Insya-Allah pada Khamis ini kita akan umum,” katanya pada Sidang Media Kad Laporan Mei 2020 dan pelancaran web rasmi menteri di Kompleks Pusat Islam di sini hari ini.

SOP baharu itu dijangka membabitkan penambahan bilangan jemaah berdasarkan kapasiti masjid dengan pematuhan SOP ketat mengikut kebenaran jabatan agama negeri.

Ditanya mengenai nasib 31,000 jemaah haji tahun ini, Zulkifli berkata keputusan itu juga akan diumum pada hari sama.

Difahamkan, pengumuman mengenai penghantaran jemaah haji akan dibuat pada sidang khas selepas sidang media harian Menteri Kanan (Keselamatan), Datuk Seri Ismail Sabri Yaakob. — AlHijrah Online/ Abdul Hakim Hasan


POLIS ISRAEL CETUS LAGI PERTEMPURAN, SERBU MASJIDIL AQSA

BAITULMAQDIS: Polis Israel menyerbu perkarangan Masjidil Aqsa di Baitulmaqdis Timur pada Ahad mencetuskan lagi pertempuran yang mengakibatkan sekurang-kurangnya 10 lagi rakyat Palestin cedera, lapor Xinhua.

Rakyat Palestin yang berada di perkarangan masjid telah diusir menyebabkan berlaku pertempuran antara jemaah dengan polis Israel.

Sementara itu, Agensi Anadolu melaporkan polis Israel telah menyekat rakyat Palestin daripada memasuki masjid untuk memberi laluan kepada beratus-ratus pendatang Yahudi.

Menurut akhbar Haaretz, seramai 728 pendatang masuk ke kawasan masjid sambil diberi perlindungan yang ketat daripada polis Israel.

Menurut saksi polis menutup pintu Kota Lama Baitulmaqdis untuk menghalang penduduk Palestin dari luar bandar memasuki masjid.

Bagaimanapun, sekatan itu kemudiannya dilonggarkan.

Sejak beberapa hari kebelakangan ini, ketegangan memuncak di seluruh wilayah Palestin selepas tentera Israel pada Jumaat menyerbu perkarangan Masjid Al-Aqsa yang menyebabkan ratusan jemaah cedera.–AlHijrah Online


NAJIB DIMASUKKAN KE HKL SEBAGAI KES ELEKTIF, BUKAN KECEMASAN – KKM

PUTRAJAYA: Bekas perdana menteri, Datuk Seri Najib Tun Razak telah dimasukkan ke Hospital Kuala Lumpur (HKL), Jumaat lalu, sebagai kes elektif dan bukan kecemasan untuk memastikan kesihatannya berada pada tahap yang baik dan optimum.

Ketua Pengarah Kesihatan, Tan Sri Dr Noor Hisham Abdullah, dalam kenyataan hari ini, berkata pemeriksaan dan ujian berkaitan telah dijalankan oleh pakar-pakar perunding kanan bertauliah yang terdiri daripada ketua-ketua perkhidmatan klinikal bagi bidang masing-masing.

Beliau berkata pihak HKL telah mengadakan sidang keluarga (family conference) sebanyak dua kali yang dihadiri oleh Najib dan ahli keluarganya dengan keputusan ujian-ujian dimaklumkan mengikut amalan professional kedoktoran.

“Mereka juga telah dimaklumkan mengenai keputusan sebulat suara pakar-pakar perunding agar beliau (Najib) dibenarkan untuk didiscaj daripada HKL,” kata Dr Noor Hisham bahawa keadaan Najib adalah sihat sebelum dibenarkan discaj dari HKL.

Beliau turut memaklumkan bahawa jenis-jenis ubat yang dipreskrib untuk Najib semasa kemasukan wad adalah yang sama jenisnya dan dalam senarai ubatan Kementerian Kesihatan (KKM).

Ketika Najib dilaporkan dimasukkan ke HKL, laporan memetik hantaran anak perempuan Najib, Nooryana Najwa, di Instagram, bahawa bapanya mengalami sakit perut ketika menjalani hukuman di Penjara Kajang.

Mahkamah Persekutuan telah mengekalkan sabitan dan hukuman 12 tahun penjara serta denda RM210 juta ke atas Najib, atas kesalahan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd.

Dilaporkan hari ini perbicaraan kes Najib bagi pertuduhan menyeleweng RM2.3 bilion dana 1Malaysia Development Bhd (1MDB) di Mahkamah Tinggi disingkatkan kerana tekanan darah beliau berada pada tahap tinggi dan berbahaya berikutan pertukaran ubat yang diberikan untuk merawat masalah ulser dalam perutnya.

Nooryana Najwa dalam satu hantaran di Instagram miliknya hari ini berkata ayahnya telah menjalani ujian kolonoskopi pada Sabtu lepas dan doktor menemui beberapa ulser baharu di dalam perutnya.

Katanya, doktor di HKL membuat biopsi yang menyebabkan pendarahan dan beberapa ulser terpaksa dipotong untuk menghentikan pendarahan.

Dr Noor Hisham berkata KKM komited dan telus dalam pemberian perkhidmatan kesihatan kepada mana-mana individu, namun pada masa yang sama mempunyai tanggungjawab mematuhi tata etika kerahsiaan pesakit di bawah Akta Perubatan 1971 (Pindaan 2012).

“Sebarang maklumat terperinci mengenai kesihatan seseorang pesakit boleh dikemukakan kepada mahkamah sekiranya diarahkan mahkamah,” katanya. —AlHijrah Online


PERSEDIAAN AWAL KKM HADAPI COVID-19, MONKEYPOX TIDAK MEMUNGKINKAN NEGARA LAKSANA PKP, KAWALAN SEMPADAN

KUALA LUMPUR: Persediaan awal yang dibuat Kementerian Kesihatan (KKM) dalam berdepan dengan peningkatan kes COVID-19 dan kebarangkalian penularan jangkitan monkeypox dalam negara tidak memungkinkan pelaksanaan Perintah Kawalan Pergerakan (PKP) mahupun kawalan sempadan negara.

Pengerusi Majlis Pemulihan Negara (MPN) Tan Sri Muhyiddin Yassin berkata setakat ini jangkitan monkeypox dan peningkatan kes COVID-19 di dalam negara masih terkawal.

“Dari laporan KKM tadi semua dalam keadaan terkawal, mereka pantau dengan ada langkah yang mereka telah dan sedang ambil… yang agak merunsingkan sebab banyak negara lain ada peningkatan kes tetapi di Malaysia ada sedikit namun tidak mengganggu usaha yang sedang dibuat untuk mengawal keadaan.

Tadi juga ada disebutkan tentang monkeypox namun keadaannya terkawal di Malaysia. Dari penjelasan KKM tadi, mereka sudah bersedia dengan pengalaman lebih dua tahun uruskan pandemik COVID-19 beri mereka banyak pengajaran, mereka sudah ambil segala langkah perlu, kita harap tidak akan berulang semula cerita-cerita dahulu yang sebabkan kita terpaksa kawal sempadan atau kenakan PKP,” katanya.

Beliau berkata demikian kepada pemberita selepas mempengerusikan mesyuarat MPN kali ketujuh bagi tahun 2022 hari ini.

Muhyiddin berkata berdasarkan laporan KKM itu tadi, MPN juga berpuas hati bahawa KKM yang telah bersedia menghadapi apa sahaja bentuk kemungkinan sekiranya wabak berkenaan muncul kembali.

Dalam pada itu, Muhyiddin berkata, menerusi mesyuarat itu, MPN juga bersetuju dengan saranan KKM bagi mempertingkatkan pengawasan dan advokasi mengenai monkeypox termasuk mempertingkatkan pengawasan di pintu masuk antarabangsa negara.

Katanya, bagi pengembara yang tiba dari negara-negara yang melaporkan monkeypox, mereka dinasihatkan memantau status kesihatan kendiri setiap hari termasuk gejala jangkitan monkeypox untuk tempoh selama 21 hari dari tarikh ketibaan di Malaysia.

“Pengembara bukan warganegara yang tiba dari negara terbabit akan menerima mesej kesihatan pop-naik setiap hari untuk mengingatkan mereka agar memantau gejala jangkitan monkeypox dan status kesihatan.

Selain itu, memberikan nasihat kesihatan kepada pengembara Malaysia ke negara-negara yang terdapat kejadian monkeypox terutamanya di Afrika Tengah dan Afrika Barat,”katanya.

Semalam, Menteri Kesihatan Khairy Jamaluddin mengingatkan semua pusat kemudahan kesihatan agar peka dengan situasi semasa monkeypox serta meningkatkan pengesanan kes dalam kalangan pesakit yang berisiko susulan pengumuman Pertubuhan Kesihatan Sedunia (WHO) bahawa jangkitan monkeypox kini adalah Kejadian Kecemasan Kesihatan Awam Yang Menjadi Kebimbangan Antarabangsa (PHEIC).

Katanya sebanyak sembilan kes disyaki cacar monyet telah dinotifikasi kepada KKM setakat 23 Julai dan kesemuanya disahkan negatif.–AlHijrah Online